RIALACHÁN (AE) 2022/109 ÓN gCOMHAIRLE

an 27 Eanáir 2022

lena socraítear le haghaidh 2022 na deiseanna iascaireachta le haghaidh stoic éisc áirithe agus grúpaí stoc éisc is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(3) de,

Ag féachaint don togra ón gCoimisiún Eorpach,

De bharr an mhéid seo a leanas:

(1) Ceanglaítear, le Rialachán (AE) Uimh. 1380/2013 ó Pharlaimint na hEorpa agus ón gComhairle (1), go nglactar bearta caomhnaithe agus aird á tabhairt ar an gcomhairle eolaíoch, theicniúil agus eacnamaíoch a bhíonn ar fáil, lena n-áirítear, i gcás inarb ábhartha, tuarascálacha arna dtarraingt suas ag an gCoiste Eolaíoch, Teicniúil agus Eacnamaíoch um Iascach (STECF) agus ag comhlachtaí comhairleacha eile agus aon chomhairle a fhaightear ó chomhairlí comhairleacha.

(2) Tá sé de dhualgas ar an gComhairle bearta a ghlacadh maidir le deiseanna iascaireachta a shocrú agus a leithdháileadh, lena n-áirítear coinníollacha atá nasctha go feidhmiúil leis sin, de réir mar is iomchuí. Faoi Airteagal 16(4) de Rialachán (AE) Uimh. 1380/2013, socrófar deiseanna iascaireachta i gcomhréir le cuspóirí an Chomhbheartais Iascaigh (CBI) a leagtar amach in Airteagal 2(2) den Rialachán sin. Ina theannta sin, i gcás stoic atá faoi réir pleananna ilbhliantúla sonracha, ba cheart na gabhálacha iomlána incheadaithe (TACanna) a bhunú i gcomhréir leis na spriocanna agus na bearta a leagtar síos sna pleananna sin. Faoi Airteagal 16(1) den Rialachán sin, déanfar deiseanna iascaireachta a leithdháileadh ar na Ballstáit chun go n-áiritheofar cobhsaíocht choibhneasta ghníomhaíochtaí iascaireachta gach Ballstáit le haghaidh gach stoic éisc nó gach iascaigh.

(3) Ba cheart TACanna a bhunú, dá bhrí sin, i gcomhréir le Rialachán (AE) Uimh. 1380/2013, ar bhonn na comhairle eolaíche atá ar fáil, agus aird á tabhairt ar ghnéithe bitheolaíocha agus socheacnamaíocha agus cóir chothrom idir earnálacha iascaireachta á háirithiú ag an am céanna, agus i bhfianaise na dtuairimí a cuireadh in iúl le linn an chomhairliúcháin le geallsealbhóirí, go háirithe le linn chruinnithe na gcomhairlí comhairleacha.

(4) Faoi Airteagal 15 de Rialachán (AE) Uimh. 1380/2013, tá na stoic uile a bhfuil teorainneacha gabhálacha ag gabháil leo faoi réir na hoibleagáide gabhálacha a thabhairt i dtír ón 1 Eanáir 2019, ach tá feidhm a bheith ag díolúintí áirithe. Foráiltear le hAirteagal 16(2) den Rialachán sin, i gcás ina dtabharfar isteach an oibleagáid gabhálacha a thabhairt i dtír i ndáil le stoc éisc, beidh na deiseanna iascaireachta ina léiriú ar ghabhálacha seachas ar ghabhálacha a thabharfar i dtír. Ar bhonn moltaí comhpháirteacha ó na Ballstáit agus i gcomhréir le hAirteagal 15 de Rialachán (AE) Uimh. 1380/2013, ghlac an Coimisiún roinnt rialacháin tarmligthe lena leagtar síos na sonraí, i bhfoirm pleananna ar leith maidir le hábhar muirí aischurtha, a bhaineann le cur chun feidhme na hoibleagáide gabhálacha a thabhairt i dtír.

(5) Ba cheart a chur san áireamh sna deiseanna iascaireachta le haghaidh stoic speicis a chumhdaítear leis an oibleagáid gabhálacha a thabhairt i dtír, nach gceadaítear a thuilleadh i bprionsabal iasc a aischur. Dá bhrí sin, ba cheart iad a bheith bunaithe ar an bhfigiúr comhairle le haghaidh gabhálacha iomlána arna chur ar fáil ag an gComhairle Idirnáisiúnta um Thaiscéalaíocht na Mara (ICES) (seachas ar an bhfigiúr le haghaidh gabhálacha inmhianaithe). Na cainníochtaí a bhféadfar, mar dhíolúine ón oibleagáid gabhálacha a thabhairt i dtír, leanúint de bheith á n-aischur, ba cheart iad a asbhaint ón bhfigiúr comhairle sin le haghaidh gabhálacha iomlána.

(6) Is ann do stoic áirithe ar thug ICES comhairle ina leith nach ndéanfaí iad a ghabháil. Mar sin féin, má bhunaítear na TACanna le haghaidh na stoc sin ar an leibhéal a mholtar, thiocfadh feiniméan an ‘tachtspeicis’ chun cinn de thoradh na hoibleagáide gach gabháil a thabhairt i dtír, lena n-áirítear foghabhálacha ó na stoic sin, in iascaigh mheasctha. Chun an chothromaíocht cheart a bhaint amach idir an t-iascach a choinneáil ar bun i bhfianaise na n-impleachtaí tromchúiseacha socheacnamaíocha a d’fhéadfadh a bheith ann mura ndéanfar amhlaidh, agus an gá atá le stádas maith bitheolaíoch a bhaint amach le haghaidh na stoc sin, agus aird á tabhairt ar an deacracht a bhaineann le hiascaireacht a dhéanamh ar gach stoc in iascach measctha ag an uastáirgeacht inbhuanaithe (MSY), is iomchuí TACanna sonracha a bhunú le haghaidh fhoghabhálacha na stoc sin. Ba cheart leibhéal na TACanna sin a shocrú chun a áirithiú go laghdófar ráta básmhaireachta na stoc sin agus go gcuirfear dreasachtaí ar fáil chun an roghnaíocht a fheabhsú agus foghabhálacha na stoc sin a sheachaint. Chun gabhálacha na stoc a laghdú a bhfuil TACanna foghabhála socraithe ina leith, ba cheart na deiseanna iascaireachta le haghaidh na n-iascach as a ngabhtar na stoic sin a shocrú ar leibhéil a chuideoidh le bithmhais na stoc leochaileach a athshlánú go leibhéil inbhuanaithe. Ba cheart bearta teicniúla agus rialaithe a mbeadh dlúthbhaint acu le deiseanna iascaireachta a bhunú freisin chun aischur neamhdhleathach a chosc.

(7) Chun úsáid deiseanna iascaireachta in iascaigh mheasctha i gcomhréir le hAirteagal 16(2) de Rialachán (AE) Uimh. 1380/2013 a ráthú a mhéid is féidir, is iomchuí linn a bhunú le haghaidh malartuithe cuótaí le haghaidh na mBallstát nach bhfuil aon chuóta acu chun a bhfoghabhálacha dosheachanta a chumhdach.

(8) I gcomhréir le plean ilbhliantúil Uiscí an Iarthair arna bhunú le Rialachán (AE) 2019/472 ó Pharlaimint na hEorpa agus ón gComhairle (2), déanfar an spriocbhásmhaireacht iascaireachta le haghaidh na stoc a liostaítear in Airteagal 1(1) den Rialachán sin a choinneáil laistigh de raonta luachanna básmhaireachta iascaireachta a mbíonn MSY (‘raon FMSY’) a shainítear in Airteagal 2, pointe (2), den Rialachán sin mar thoradh orthu, i gcomhréir le hAirteagal 4 de. Ba cheart, dá bhrí sin, an bhásmhaireacht iascaireachta fhoriomlán le haghaidh doingin mhara Eorpacha (Dicentrarchus labrax) i ranna 8a agus 8b ICES a shocrú i gcomhréir le comhairle MSY ICES agus le luachphointe FMSY, agus gabhálacha tráchtála agus áineasa agus ábhar muirí aischurtha á gcur san áireamh. Is é luachphointe FMSY luach na básmhaireachta iascaireachta lena dtugtar an MSY fadtéarmach. Ba cheart do na Ballstáit ábhartha (an Fhrainc agus an Spáinn) bearta iomchuí a ghlacadh chun a áirithiú nach rachaidh an bhásmhaireacht iascaireachta óna gcabhlaigh iascaigh agus óna n-iascairí áineasa os cionn luachphointe FMSY, mar a cheanglaítear le hAirteagal 4(3) de Rialachán (AE) 2019/472.

(9) Ba cheart na bearta le haghaidh iascaigh áineasa i gcás doingin mhara Eorpacha a choinneáil ar bun, i bhfianaise thionchar suntasach an iascaigh áineasa ar na stoic lena mbaineann. Ba cheart na teorainneacha gabhála a choinneáil i gcomhréir leis an gcomhairle eolaíoch. Ba cheart líonta seasmhacha a eisiamh, toisc nach bhfuil siad sách roghnach agus is dóichí go ngabhfar líon is airde eiseamal ná na teorainneacha atá leagtha síos. I bhfianaise na n-imthosca comhshaoil, sóisialta agus eacnamaíocha, agus go háirithe spleáchas na n-iascairí tráchtála sna pobail cois cósta ar na stoic atá i gceist, leis na bearta sin maidir le doingin mhara Eorpacha, tá cothromaíocht iomchuí ann idir leasanna na n-iascairí tráchtála agus na n-iascairí áineasa. Go háirithe, leis na bearta sin cuirtear ar a gcumas d’iascairí áineasa iascaireacht a dhéanamh trína dtionchar ar na stoic sin a chur san áireamh.

(10) An 4 Samhain 2021, ICES comhairle eolaíoch maidir leis an eascann Eorpach (Anguilla anguilla) ina réimse nádúrtha. Mhol ICES, nuair a chuirtear an cur chuige réamhchúraim i bhfeidhm, nár cheart aon ghabhálacha a dhéanamh sna gnáthóga uile in 2022. Baineann sé sin le gabhálacha áineasa agus tráchtála araon agus áirítear leis gabhálacha eascann gloine le haghaidh athstocála agus dobharshaothrú. I gcomhréir leis an gcomhairle sin, meastar gurb iomchuí an tréimhse choiscthe leanúnach 3 mhí a choinneáil ar bun do gach iascaireacht eascann fad a bhíonn an Coimisiún i mbun comhairliúcháin le geallsealbhóirí faoin eascann Eorpach in 2022. Ba cheart feidhm a bheith ag an toirmeasc maidir le gach gníomhaíocht iascaireachta mar a shainítear in Airteagal 4(1), pointe (28), de Rialachán (AE) Uimh. 1380/2013. Ba cheart do na Ballstáit an tréimhse choiscthe 3 mhí as a chéile a chinneadh, treímshe ar cheart a bheith laistigh de thréimhsí is airde imirce na heascainne Eorpaí agus é sin a thuairisciú le faisnéis tacaíochta don Choimisiún faoin 1 Meitheamh 2022.

(11) An 17 Nollaig 2021 amháin, scaoileadh ICES an chomhairle eolaíoch maidir le hainseabhaithe (Engraulis encrasicolus) i bhfolimistéar 8 ICES (Bá na Bioscáine) don bhliain 2022. Ós rud é gur gá TAC a bheith ann do thús an tséasúir iascaireachta an 1 Eanáir 2022, ba cheart TAC sealadach a shocrú. Ba cheart an TAC sin a shocrú ag 24 000 tona agus an tréimhse ón 1 Eanáir 2022 go dtí an 30 Meitheamh 2022 a chumhdach. Bheadh an leibhéal sin ag freagairt do ghabhálacha an stoic sin, a bheag nó a mhór, sa tréimhse ón 1 Eanáir 2021 go dtí an 30 Meitheamh 2021.

(12) I ranna 8c, 8d, 8e agus i bhfolimistéir 9 agus 10 ICES agus in uiscí an Aontais in CECAF 34.1.1, déantar trí speiceas ar leith den sól a bhainistiú laistigh de TAC aonair. Ós rud é gur cheart deiseanna iascaireachta do cheann amháin de na stoic sin, eadhon an sól coiteann (Solea solea) i ranna 8c agus 9a ICES, a shocrú i gcomhréir le hAirteagal 4 de Rialachán (AE) 2019/472, ba cheart teorainn ghabhála ar leith a bhunú don speiceas sin, i gcomhréir leis an gcomhairle MSY.

(13) Is í an chomhairle eolaíoch atá i bhfeidhm maidir le stoic ealásmabrainciach (sciataí, siorcanna, roic) gan aon ghabhálacha a dhéanamh, de dheasca dhrochstádas caomhnaithe na stoc sin. Ina theannta sin, ciallaíonn rátaí arda marthanais nach meastar go méadófaí a mbásmhaireacht iascaireachta tríd an aischur agus go mbeadh an t-aischur tairbhiúil ó thaobh chaomhnú na speiceas sin. Dá bhrí sin, ba cheart toirmeasc a chur ar speiceas den sórt sin a iascach. Faoi Airteagal 15(4), pointe (a), de Rialachán (AE) Uimh. 1380/2013, níl feidhm ag an oibleagáid gabhálacha a thabhairt i dtír maidir leis na speicis a bhfuil lánchosc iascaireachta ina leith.

(14) Bunaíodh plean ilbhliantúil na Mara Thuaidh le Rialachán (AE) 2018/973 ó Pharlaimint na hEorpa agus ón gComhairle (3) agus tháinig an plean i bhfeidhm in 2018. Bunaíodh plean ilbhliantúil Uiscí an Iarthair le Rialachán (AE) 2019/472 agus tháinig an plean i bhfeidhm in 2019. Ba cheart deiseanna iascaireachta le haghaidh na stoc a liostaítear in Airteagal 1(1) de na Rialacháin sin a shocrú i gcomhréir leis na spriocanna (raonta FMSY) agus leis na coimircí dá bhforáiltear sna Rialacháin sin. Leagadh amach na raonta FMSY sa chomhairle ábhartha ICES. I gcás nach mbeidh faisnéis eolaíoch leormhaith ar fáil, ba cheart deiseanna iascaireachta le haghaidh na stoc foghabhála a shocrú i gcomhréir leis an gcur chuige réamhchúraim, mar a leagtar amach i Rialacháin (AE) 2018/973 agus (AE) 2019/472.

(15) I gcomhréir le hAirteagal 7 de Rialachán (AE) 2018/973, i gcás ina léireoidh an chomhairle eolaíoch go bhfuil bithmhais stoic sceite aon cheann de na stoic éisc dá dtagraítear in Airteagal 1(1) den Rialachán sin faoi bhun an phointe tagartha teorann (Blim), tá bearta ceartaitheacha breise le déanamh chun a áirithiú go ndéanfar leibhéil an stoic éisc a athbhunú go tapa os cionn na leibhéal atá in ann MSY a tháirgeadh. Féadfar, go háirithe, a áireamh ar na bearta ceartaitheacha sin iascaireacht dhírithe an stoic atá i gceist a chur ar fionraí agus deiseanna iascaireachta le haghaidh na stoc sin nó na stoc eile san iascach a laghdú go leordhóthanach.

(16) Ba cheart na TACanna le haghaidh tuinníní gorma (Thunnus thynnus) san Atlantach Thoir agus sa Mheánmhuir a bhunú i gcomhréir leis na rialacha a leagtar síos i Rialachán (AE) 2016/1627 ó Pharlaimint na hEorpa agus ón gComhairle (4).

(17) Maidir le stoic a bhfuil easpa sonraí leordhóthanacha nó iontaofa ina leith ar a bhfuil meastacháin ar mhéid na stoc le bunú, ba cheart, le bearta bainistíochta agus leibhéil TAC, cloí leis an gcur chuige réamhchúraim i leith bainistiú iascach mar a shainítear é in Airteagal 4(1), pointe (8), de Rialachán (AE) Uimh. 1380/2013, agus fachtóirí stocshonracha á gcur san áireamh san am céanna, go háirithe an fhaisnéis atá ar fáil faoi threochtaí stoc agus gnéithe maidir le hiascaigh mheasctha.

(18) Le Rialachán (CE) Uimh. 847/96 ón gComhairle (5), tugadh coinníollacha breise isteach maidir le TACanna a bhainistiú ó bhliain go bliain, lena n-áirítear forálacha solúbthachta le haghaidh TACanna réamhchúraim agus TACanna anailíseacha (Airteagail 3 agus 4). Faoi Airteagal 2 den Rialachán sin, bíonn sé le cinneadh ag an gComhairle, agus TACanna á mbunú aici, cé na stoic nach mbeidh feidhm ag Airteagail 3 nó 4 den Rialachán sin maidir leo, go háirithe ar bhonn stádas bitheolaíoch na stoc sin. In 2014, tugadh sásra eile solúbthachta bliain go bliain isteach faoi Airteagal 15(9) de Rialachán (AE) Uimh. 1380/2013 maidir le gach stoc atá faoi réir na hoibleagáide gabhálacha a thabhairt i dtír. Chun solúbthacht iomarcach a sheachaint a bhainfeadh an bonn de phrionsabal shaothrú céillí freagrach na n-acmhainní bitheolaíocha muirí, gnóthú chuspóirí an Chomhbheartais Iascaigh (CBI) agus stádas bitheolaíoch na stoc, níor cheart feidhm a bheith ag Airteagail 3 agus 4 de Rialachán (CE) Uimh. 847/96 maidir le TACanna anailíseacha ach amháin i gcás nach mbaintear leas as an tsolúbthacht bliain go bliain dá bhforáiltear in Airteagal 15(9) de Rialachán (AE) Uimh. 1380/2013.

(19) I gcás nach leithdháilfear TAC ach ar aon Bhallstát amháin, is iomchuí a thabhairt de chumhacht don Bhallstát sin TAC a chinneadh i gcomhréir le hAirteagal 2(1) den Chonradh ar Fheidhmiú an Aontais Eorpaigh (CFAE). Ba cheart a áirithiú go ngníomhóidh an Ballstát, agus leibhéal TAC á chinneadh aige, ar bhealach a bheidh comhchuí go hiomlán le prionsabail agus le rialacha CBI.

(20) Ní mór na huasteorainneacha iarrachta iascaireachta le haghaidh 2022 a bhunú i gcomhréir le hAirteagail 5, 6, 7 agus 9 de Rialachán (AE) 2016/1627 agus le hIarscríbhinn I a ghabhann leis.

(21) Chun a ráthú go mbainfear lánúsáid as deiseanna iascaireachta, is iomchuí foráil a dhéanamh do shocrú solúbtha a chur chun feidhme idir limistéir áirithe TAC inarb é an stoc bitheolaíoch céanna atá i gceist.

(22) I gcás speicis áirithe, amhail speicis áirithe siorcanna, d’fhéadfadh fiú gníomhaíocht theoranta iascaireachta a bheith ina siocair le riosca tromchúiseach caomhnaithe. Ba cheart mar sin srian iomlán a chur ar dheiseanna iascaireachta i gcás speiceas den chineál sin trí bhíthin toirmeasc ginearálta ar iascaireacht a dhéanamh ar na speicis sin.

(23) Ag an 12ú Comhdháil de na Páirtithe sa Choinbhinsiún maidir le Caomhnú na Speiceas Imirceach Ainmhithe Fiáine (Mainile, an 23-28 Deireadh Fómhair 2017), cuireadh roinnt speiceas leis na liostaí de speicis faoi chosaint i bhFoscríbhinní I agus II a ghabhann leis an gCoinbhinsiún sin. Dá bhrí sin, is iomchuí foráil a dhéanamh do chosaint na speiceas sin maidir le soithí iascaireachta de chuid an Aontais sna huiscí uile agus maidir le soithí iascaireachta nach den Aontas iad ach a bhíonn ag iascaireacht in uiscí an Aontais.

(24) Tá úsáid na ndeiseanna iascaireachta atá ar fáil do shoithí iascaireachta an Aontais a leagtar amach sa Rialachán seo faoi réir Rialachán (CE) Uimh. 1224/2009 (6) ón gComhairle, agus go háirithe Airteagail 33 agus 34 den Rialachán sin, maidir le gabhálacha agus iarracht iascaireachta a thaifeadadh agus maidir le fógra a thabhairt faoi shonraí i ndáil le hídiú deiseanna iascaireachta. Is gá, dá bhrí sin, na cóid atá le húsáid ag na Ballstáit a shonrú agus sonraí á gcur chuig an gCoimisiún maidir le stoic éisc a thabhairt i dtír atá faoi réir an Rialacháin seo.

(25) Tá TAC an Aontais le haghaidh haileabónna Graonlannacha (Reinhardtius hippoglossoides) in uiscí idirnáisiúnta fholimistéir 1 agus 2 ICES gan dochar do sheasamh an Aontais maidir le cion iomchuí an Aontais san iascach sin.

(26) Ag an gcruinniú bliantúil a bhí aige in 2021, ghlac an Coimisiún um Iascach an Atlantaigh Thoir Thuaidh (NEAFC) beart caomhnaithe maidir leis an dá stoc péirsí mara (Sebastes marinus agus Sebastes mentella) i Muir Irminger agus sna huiscí taobh léi, lenar cuireadh toirmeasc ar iascaireacht dhíreach a dhéanamh ar na stoic sin. Ina theannta sin, chuir NEAFC toirmeasc ar ghníomhaíochtaí iascaireachta sa limistéar ina gcomhchruinníonn péirsí mara, chun foghabhálacha a íoslaghdú. Ba cheart na bearta sin, bunaithe ar chomhairle ICES nach ndéanfaí aon ghabhálacha, a chur chun feidhme i ndlí an Aontais. Níorbh fhéidir le NEAFC moladh a ghlacadh maidir le péirsí mara i bhfolimistéir 1 agus 2 ICES. Ba cheart an TAC ábhartha a bhunú le haghaidh an stoic sin i gcomhréir le seasamh an Aontais a cuireadh in iúl in NEAFC.

(27) I gcás haileabónna Graonlannacha in uiscí idirnáisiúnta fholimistéir 1 agus 2 ICES, agus comhairle eolaíoch ICES á cur san áireamh don bhliain 2022, ba cheart TAC 1 766 thona a shocrú.

(28) Ag an gcruinniú bliantúil a bhí aige in 2021, chinn an Coimisiún Idirnáisiúnta um Thuinníní Atlantacha a Chaomhnú (ICCAT) na TACanna reatha a choinneáil le haghaidh tuinníní gorma, colgán (Xiphias gladius), mairlíní gorma (Makaira nigricans), mairlíní geala (Tetrapturus albidus), tuinníní buí (Thunnus albacares) agus siorcanna gorma (Prionace glauca) do 2022. Chomh maith leis sin, bhunaigh ICCAT TAC le haghaidh tuinníní mórshúileacha (Thunnus obesus) de 62 000 tona do 2022. Ba cheart na bearta sin a chur chun feidhme i ndlí an Aontais.

(29) Chun básmhaireacht iascaireachta tuinníní mórshúileacha óga agus tuinníní buí a laghdú, bhunaigh ICCAT uasteorainn de 300 feiste comhthiomsaithe éisc (FADanna) in aghaidh an tsoithigh in 2022 agus tréimhse choiscthe le haghaidh úsáid FADanna. Ba cheart na bearta sin a chur chun feidhme i ndlí an Aontais.

(30) Ina theannta sin, ghlac ICCAT plean atógála 15 bliana le haghaidh thuinníní colgacha na Meánmhara (Thunnus alalunga) ó 2022 go 2036. Do 2022, shocraigh ICCAT an TAC le haghaidh thuinnín colgach na Meánmhara ag 2 500 tona. Anuas air sin, ghlac ICCAT TAC 37 801 thona le haghaidh thuinníní colgacha an Atlantaigh Thuaidh don tréimhse ó 2022 go 2023, bunaithe ar an riail rialaithe gabhála d’fhonn nós imeachta bainistithe fadtéarmach a ghlacadh don stoc sin. Ba cheart na bearta sin a chur chun feidhme i ndlí an Aontais.

(31) Ag an gcruinniú bliantúil a bhí aige in 2021, ghlac ICCAT plean téarnaimh freisin do mhácó biorshrónach an Atlantaigh Thuaidh (Isurus oxyrinchus) a gabhadh i gcomhar le hiascaigh eile ICCAT chun deireadh a chur leis an ró-iascaireacht agus chun leibhéil bhithmhaise a bhaint amach de réir a chéile chun tacú le MSY faoi 2070. Áirítear leis an bplean téarnaimh toirmeasc coinneála 2 bhliain a thosóidh in 2022. Socraíodh ráta básmhaireachta iomlán na hiascaireachta ag 250 tonna ar a mhéad go dtí go gcuirfí comhairle eolaíoch nua ar fáil. Ba cheart na bearta sin a chur chun feidhme i ndlí an Aontais.

(32) Faoi roinnt moltaí ICCAT, tá sé ceadaithe don Aontas, arna iarraidh sin, céatadán socraithe dá chuóta deiseanna iascaireachta nár úsáideadh a thabhairt anonn ó 2020 go 2022. Go dtí go gcuirfear na moltaí sin ó ICCAT chun feidhme i ndlí an Aontais, ba cheart na cuótaí maidir le Ballstáit aonair maidir le stoic áirithe a bhunú ar bhonn cuóta iomlán an Aontais do 2022 arna chinneadh ag ICCAT sula ndéanfaidh ICCAT cuótaí nó asbhaintí nár úsáideadh maidir le cainníochtaí a ndearnadh ró-iascaireacht orthu a thabhairt anonn. Maidir le cuótaí na mBallstát aonair do 2022 lena léirítear aon tabhairt anonn agus asbhaintí, ba cheart na coigeartuithe a dhéanamh ag céim níos déanaí ar bhonn rialacha an Aontais maidir le tabhairt anonn agus asbhaintí amhail Rialachán (CE) Uimh. 847/96, Airteagal 15(9) de Rialachán (AE) Uimh. 1380/2013 nó Airteagal 105 de Rialachán (CE) Uimh. 1224/2009.

(33) Rinne roinnt Ballstát ró-iascaireacht ar thuinníní colgacha an tuaiscirt in 2019, rud a d’fhág go ndearnadh ró-iascaireacht ar chuóta iomlán an Aontais agus gur chuir ICCAT laghdú i bhfeidhm, in ainneoin nár bhain Ballstáit eile a gcuótaí aonair amach an bhliain chéanna. Chun aghaidh a thabhairt ar an gcás áirithe sin, ba cheart Rialachán (AE) 2021/92 ón gComhairle (7) a leasú trí chuótaí a bhunú le haghaidh thuinníní colgacha an Tuaiscirt do Bhallstáit aonair i gcomhréir le prionsabal na cobhsaíochta coibhneasta agus ar bhonn chuóta iomlán an Aontais arna chinneadh ag ICCAT do 2021 sula ndéanfar aon choigeartú de bharr ró-iascaireachta nó tearcshaothrú ag na Ballstáit. Ba cheart coigeartuithe cuótaí a chur i bhfeidhm ansin ar bhonn rialacha an Aontais maidir le tabhairt anonn agus asbhaintí amhail Rialachán (CE) Uimh. 847/96, Airteagal 15(9) de Rialachán (AE) Uimh. 1380/2013 nó Airteagal 105 de Rialachán (CE) Uimh. 1224/2009 chun a áirithiú go gcuirfear na coigeartuithe a rinne ICCAT san áireamh i gcuóta iomlán an Aontais maidir le tuinnín colgach an tuaiscirt.

(34) Ag an gcruinniú bliantúil a bhí aige in 2021, ghlac an Coimisiún um Chaomhnú Beo-Acmhainní Muirí Antartacha (CCAMLR) teorainneacha gabhála le haghaidh na spriocspeiceas agus na speiceas foghabhála araon le haghaidh na tréimhse ón 1 Nollaig 2021 go dtí an 30 Samhain 2022. Ba cheart na bearta sin a chur chun feidhme i ndlí an Aontais.

(35) Ag an gcruinniú bliantúil a bhí aige in 2021, d’athbhreithnigh an Coimisiún um Thuinníní an Aigéin Indiaigh (IOTC) na bearta caomhnaithe agus bainistíochta a glacadh roimhe sin. Ba cheart na bearta sin a bheith curtha chun feidhme cheana féin i ndlí an Aontais. Níor dearbhóidh Rúnaíocht IOTC na teorainneacha gabhála athbhreithnithe do thuinnín buí go dtí gur tháinig deireadh leis an tréimhse oifigiúla agóide an 17 Nollaig 2021. Na teorainneacha gabhála athbhreithnithe le haghaidh tuinníní buí atá dearbhaithe, ba cheart iad a chur chun feidhme i ndlí an Aontais níos déanaí.

(36) Tionólfar cruinniú bliantúil na hEagraíochta Réigiúnaí um Bainistíocht Iascaigh san Aigéan Ciúin Theas (SPRFMO) ón 24 go dtí an 28 Eanáir 2022. Ba cheart, dá bhrí sin, na bearta reatha i limistéar Choinbhinsiún SPRFMO, atá nasctha go feidhmiúil leis na TACanna a choinneáil go sealadach go dtí go dtionólfar an cruinniú bliantúil agus go dtí go gcinnfear na TACanna do 2022.

(37) Ag an gcruinniú bliantúil a bhí aige in 2021, ghlac an Coimisiún Idir-Mheiriceánach um Thuinníní Teochriosacha (IATTC) bearta nua caomhnaithe agus bainistíochta le haghaidh tuinníní trópaiceacha don tréimhse ó 2022 go 2024, lenar áiríodh athbhreithniú ar líon na FADanna gníomhacha. Ba cheart na bearta sin a chur chun feidhme i ndlí an Aontais.

(38) Ag an gcruinniú bliantúil a bhí aige in 2021, shocraigh an Coimisiún um an Tuinnín Gorm Deisceartach a Chaomhnú (CCSBT) an TAC bliantúil don tuinnín gorm deisceartach (Thunnus maccoyii) ar feadh tréimhse 3 bliana (2021 go 2023), ar an leibhéal céanna agus a socraíodh don tréimhse 3 bliana roimhe sin. Ba cheart an beart sin a chur chun feidhme i ndlí an Aontais.

(39) Ag an gcruinniú bliantúil a bhí aici in 2021, chinn Eagraíocht Iascaigh an Atlantaigh Thoir Theas (SEAFO) an chuid is mó de na TACanna le haghaidh na bpríomhspeiceas faoina cúram a choinneáil ar bun go dtí go mbeidh an chéad chruinniú bliantúil eile aici in 2023. I gcomhréir leis an gcomhairle eolaíoch, laghdaíodh de bheagán na TACanna le haghaidh déadéisc Phatagónacha (Dissostichus eleginoides) agus portáin dhearga domhainmhara (Chaceon spp.). Ba cheart na bearta sin a chur chun feidhme i ndlí an Aontais.

(40) Ag an gcruinniú bliantúil a bhí aige in 2021, chinn an Coimisiún Iascaigh don Aigéan Ciúin Iartharach agus don Aigéan Ciúin Láir (WCPFC) na bearta reatha is infheidhme i limistéar Choinbhinsiún WCPFC a choinneáil ar bun. Ba cheart na bearta sin a chur chun feidhme i ndlí an Aontais.

(41) Ag an 43ú cruinniú bliantúil a bhí aici in 2021, ghlac Eagraíocht Iascaigh an Atlantaigh Thiar Thuaidh (NAFO) roinnt deiseanna iascaireachta le haghaidh 2022 i gcás stoic áirithe i bhfolimistéir 1 go 4 de limistéar Choinbhinsiún NAFO. Ba cheart na bearta sin a chur chun feidhme i ndlí an Aontais.

(42) Ag an 8ú cruinniú a bhí ag Comhaontú Iascaigh an Aigéin Indiaigh Theas (SIOFA) in 2021, coinníodh ar bun na TACanna a glacadh in 2020 le haghaidh na stoc a chumhdaítear leis an gComhaontú sin. Ba cheart na bearta sin a chur chun feidhme i ndlí an Aontais.

(43) A mhéid a bhaineann leis na deiseanna iascaireachta le haghaidh na bportán sneachta (Chionoecetes spp.) timpeall ar limistéar Svalbard, deonaítear faoi Chonradh an 9 Feabhra 1920 a bhaineann le Spitsbergen (Svalbard) (‘Conradh Pháras 1920’) rochtain chomhionann agus neamh-idirdhealaitheach ar acmhainní do gach Páirtí sa Chonradh sin, lena n-áirítear i ndáil le hiascaireacht. Leagadh amach tuairim an Aontais maidir leis an rochtain sin, a mhéid a bhaineann le hiascaireacht a dhéanamh ar phortáin sneachta ar an scairbh ilchríochach timpeall ar Svalbard, i roinnt notes verbales chuig an Iorua, arb iad na cinn dar dáta an 26 Feabhra 2021 agus an 28 Meitheamh 2021 na cinn is déanaí. Chun a áirithiú go mbeidh saothrú portán sneachta timpeall ar Svalbard comhsheasmhach le cibé rialacha bainistithe neamh-idirdhealaitheacha a d’fhéadfadh an Iorua a leagan amach, a bhfuil ceannasacht agus dlínse aici sa limistéar i gcomhréir le forálacha ábhartha Choinbhinsiún na Náisiún Aontaithe maidir le Dlí na Farraige agus Chonradh Pháras 1920, is iomchuí an líon soithí dá n-údaraítear an t-iascach sin a dhéanamh a shocrú. Tá leithdháileadh na ndeiseanna iascaireachta sin ar na Ballstát teoranta do 2022. Meabhraítear gur ar na Ballstáit bhrataí atá an phríomhfhreagracht, san Aontas, comhlíonadh an dlí is infheidhme a áirithiú.

(44) Ós rud é go bhfuiltear ag leanúint den phlé leis an Iorua maidir le rochtain chomhionann agus neamh-idirdhealaitheach ar uiscí Svalbard ag cabhlaigh iascaireachta an Aontais a bhíonn ag iascaireacht trosc (Gadus morhua) sa limistéar sin, plé ba cheart a thabhairt i gcrích ag tús 2022, is iomchuí don Aontas cuóta sealadach de chuid an Aontais a bhunú don chéad ráithe de 2022. Ba cheart leibhéal an chuóta shealadaigh sin a shocrú ag 4 500 tona, agus séasúracht an iascaigh á cur san áireamh. Ba cheart na cuótaí a leithdháileadh ar na Ballstáit i gcomhréir le Cinneadh 87/277/CEE ón gComhairle (8) faoi réir na n-oiriúnuithe is gá de bharr tharraingt siar na Ríochta Aontaithe as an Aontas agus de bharr cóimheas leibhéal chuóta sealadach an Aontais agus leibhéal sciar an Aontais den stoc.

(45) I gcomhréir leis an dearbhú ón Aontas chuig Poblacht Bholavarach Veiniséala maidir le deiseanna iascaireachta in uiscí an Aontais a dheonú do shoithí iascaireachta a mbeidh bratach Veiniséala ar foluain acu sa limistéar eacnamaíoch eisiach amach ó chósta Ghuáin na Fraince (9), ní mór na deiseanna iascaireachta le haghaidh sclamhairí a bheidh ar fáil do Veiniséala in uiscí an Aontais a shocrú.

(46) Ós rud é gur cheart forálacha áirithe a chur i bhfeidhm ar bhonn leanúnach, agus chun éiginnteacht dhlíthiúil a sheachaint sa tréimhse idir deireadh 2022 agus dáta theacht i bhfeidhm an Rialacháin lena socraítear na deiseanna iascaireachta le haghaidh 2023, ba cheart forálacha an Rialacháin seo maidir le toirmisc agus séasúir choiscthe a bheith fós infheidhme ag tús 2023, go dtí go dtiocfaidh an Rialachán lena socraítear na deiseanna iascaireachta le haghaidh 2023 i bhfeidhm.

(47) Chun coinníollacha aonfhoirmeacha a áirithiú maidir leis an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún chun Ballstáit aonair a údarú chun leithdháiltí iarrachta iascaireachta a bhainistiú i gcomhréir le córas cileavat-lae; chun laethanta breise ar muir a dheonú le haghaidh scor buan gníomhaíochtaí iascaireachta agus le haghaidh cumhdach feabhsaithe breathnóirí eolaíochta; agus chun formáidí scarbhileoga a bhunú chun faisnéis a bhailiú agus a tharchur a bhaineann le haistriú laethanta ar muir idir soithí iascaireachta a bhfuil bratach Ballstáit ar foluain acu. Ba cheart don Choimisiún na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle (10).

(48) Chun cur isteach ar ghníomhaíochtaí iascaireachta a sheachaint agus slí bheatha iascairí an Aontais a áirithiú, ba cheart feidhm a bheith ag an Rialachán seo ón 1 Eanáir 2022, cé is moite de na forálacha a bhaineann le teorainneacha iarrachta iascaireachta, ar cheart feidhm a bheith acu ón 1 Feabhra 2022, agus forálacha áirithe a bhaineann le réigiúin ar leith, ar cheart dáta sonrach cur i bhfeidhm a bheith ag gabháil leo. Ar chúiseanna práinne, go dtiocfadh an Rialachán i bhfeidhm láithreach tar éis a fhoilsithe.

(49) Glacadh na heagraíochtaí ábhartha réigiúnacha bainistithe iascaigh (ERBInna) bearta idirnáisiúnta áirithe lena gcruthófar nó lena srianfar deiseanna iascaireachta le haghaidh an Aontais ag deireadh 2021 agus bhí feidhm ag na bearta sin sular tháinig an Rialachán seo i bhfeidhm. Ba cheart, dá bhrí sin, feidhm chúlghabhálach a bheith ag na forálacha lena gcuirtear na bearta sin chun feidhme i ndlí an Aontais. Go háirithe, ós rud é go maireann an séasúr iascaireachta i limistéar Choinbhinsiún CCAMLR ón 1 Nollaig go dtí an 30 Samhain agus, ar an gcaoi sin, go leagtar síos deiseanna nó toirmisc áirithe iascaireachta i limistéar Choinbhinsiún CCAMLR le haghaidh na tréimhse dar tús an 1 Nollaig 2021, ba cheart feidhm a bheith ag forálacha ábhartha an Rialacháin seo ón dáta sin. Ní dhéanann an cur i bhfeidhm cúlghabhálach sin dochar do phrionsabal an ionchais dhlisteanaigh ós rud é go bhfuil cosc ar chomhaltaí CCAMLR iascaireacht a dhéanamh i limistéar Choinbhinsiún CCAMLR gan údarú. Thairis sin, i gcomhréir le rialacha ICCAT, ba cheart do na Ballstáit a áirithiú nach n-imscarfaidh a gcuid soithí FADanna le linn na 15 lá roimh thús na tréimhse coiscthe, i.e. ón 17 Nollaig 2021 ar aghaidh.

(50) I gcomhréir leis an nós imeachta dá bhforáiltear sa Chomhaontú Comhpháirtíochta maidir le hIascaigh Inbhuanaithe idir an tAontas Eorpach de pháirt, agus Rialtas na Graonlainne agus Rialtas na Danmhairge, den pháirt eile, agus sa Phrótacal lena gcuirfí an comhaontú sin chun feidhme (11), tá leibhéal na ndeiseanna iascaireachta atá ar fáil le haghaidh an Aontais in uiscí na Graonlainne in 2022 bunaithe ag an gComhchoiste. Ba cheart na bearta sin a chur chun feidhme i ndlí an Aontais.

(51) In 2021, reáchtáil an tAontas, an Ríocht Aontaithe agus an Iorua comhairliúcháin thríthaobhacha maidir le sé stoc a chomhroinntear agus a bhainistítear go comhpháirteach i limistéar na Mara Thuaidh, agus é d’aidhm acu teacht ar chomhaontú maidir leis na stoic sin a bhainistiú, lena n-áirítear na deiseanna iascaireachta don chéad bhliain eile. Rinneadh na comhairliúcháin sin idir an 28 Deireadh Fómhair agus an 10 Nollaig 2021, ar bhonn sheasamh an Aontais arna chomhaontú ag an gComhairle. Rinneadh toradh na gcomhairliúchán a dhoiciméadú i dtaifead comhaontaithe, a shínigh Cinn Toscaireachta an Aontais, na Ríochta Aontaithe agus na hIorua an 10 Nollaig 2021. Dá bhrí sin, tá sé beartaithe na deiseanna ábhartha iascaireachta a shocrú ar an leibhéal a chomhaontaítear leis an Ríocht Aontaithe agus leis an Iorua, mar aon leis na forálacha eile sa taifead comhaontaithe.

(52) In 2021, thionóil an tAontas agus an Iorua comhairliúcháin dhéthaobhacha maidir le dhá stoc a chomhroinntear agus a bhainistítear go comhpháirteach i limistéar Skagerrak, agus é mar aidhm acu teacht ar chomhaontú maidir leis na stoic sin a bhainistiú, lena n-áirítear na deiseanna iascaireachta don chéad bhliain eile. Rinneadh na comhairliúcháin sin idir an 8 Samhain agus an 10 Nollaig 2021, ar bhonn sheasamh an Aontais arna chomhaontú ag an gComhairle. Rinneadh toradh na gcomhairliúchán a dhoiciméadú i dtrí thaifead comhaontaithe, a shínigh Cinn Toscaireachta an Aontais agus na hIorua an 10 Nollaig 2021. Dá bhrí sin, tá sé beartaithe na deiseanna ábhartha iascaireachta a shocrú lena gcuirtear chun feidhme an taifead comhaontaithe leis an Iorua, mar aon leis na forálacha eile sa taifead comhaontaithe.

(53) Ba cheart na deiseanna iascaireachta le haghaidh trosc sa Mhuir Thuaidh a bhunú chun cothrom na Féinne a áirithiú d’oibreoirí an Aontais agus chun foráil a dhéanamh d’athshlánú an stoic sin. Ba cheart bearta ag a bhfuil baint fheidhmiúil a comhaontaíodh go comhpháirteach leis an Ríocht Aontaithe agus leis an Iorua a choinneáil ar bun chun go bhféadfar an stoc a athshlánú agus a bhainistiú go fadtéarmach ar bhealach inbhuanaithe.

(54) Thug ICES dá aire in 2019 gur cheart na gabhálacha scadán (Clupea harengus) i roinn 3.a a bheith chomh gar do nialas agus is féidir ó tharla go mbeadh gabháil scadáin sceite earraigh Mhuir Bhailt thiar (WBSS) dosheachanta mura mbeadh limistéar breise nó srian ama ar an iascach scadán. Léiríonn an t-eolas a thug ICES le déanaí go bhfuil méadú ag teacht ar idirmheascadh scadáin WBSS le scadáin na Mara Thuaidh in Skagerrak agus sa Mhuir Thuaidh, áit a bhfuil formhór na ngabhálacha scadán WBSS anois in Skagerrak agus, go pointe áirithe, in oirthear na Mara Thuaidh.

(55) Sa taifead comhaontaithe ó na comhairliúcháin dhéthaobhacha idir an tAontas Eorpach agus an Iorua i gcás Skagerrak, geallann an tAontas a ghabhálacha iarbhír in Skagerrak a theorannú go 969 dtona, agus chomhaontaigh an Iorua ar a laghad 95 % dá cuóta a aistriú go dtí an Mhuir Thuaidh chun scadáin WBSS a chosaint. Dá réir sin, tá sé beartaithe gabhálacha iomlána na gcabhlach C (HER/03A.) agus D (HER/03A-BC) a theorannú do na Ballstáit ábhartha trí fhonóta coinníll speisialta a chur le táblaí TAC na gcuótaí sin agus, san am céanna, leibhéal na gcuótaí a choinneáil sna táblaí chun an chobhsaíocht choibhneasta a léiriú agus chun an tsolúbthacht ghaolmhar idirlimistéir a rialú. I gcás na hIorua, b’ionann na gabhálacha iarbhír uasta a d’fhéadfaí a dhéanamh in uiscí an Aontais i roinn ICES 3a agus 167 dtona (5 % dá cuóta).

(56) De réir mhír 13.11 den taifead comhaontaithe ó na comhairliúcháin dhéthaobhacha idir an tAontas agus an Iorua i gcás Skagerrak, ba cheart don Iorua agus don Aontas a bheith in ann iascaireacht a dhéanamh suas le 100 % dá gcuóta scadáin Skagerrak sa Mhuir Thuaidh chun scadáin WBSS a chosaint. Go dtí go dtabharfar na comhairliúcháin dhéthaobhacha leis an Ríocht Aontaithe don bhliain 2022 i gcrích, ní fhéadfadh a dhearbhú an 20 Nollaig go gcoinneofaí an tsolúbthacht ghaolmhar idirlimistéir in uiscí na Ríochta Aontaithe do 2022 i gcás HER/03A. Dá bhrí sin, is gá a shoiléiriú nach mbeadh an tsolúbthacht ghaolmhar idirlimistéir in uiscí na Ríochta Aontaithe infheidhme i bhfonótaí ábhartha chabhlach C go dtí go dtiocfaidh an tAontas agus an Ríocht Aontaithe ar shocrú faoi sholúbthacht den sórt sin sna comhairliúcháin dhéthaobhacha idir an dá pháirtí sin.

(57) I mír 13.12 den taifead comhaontaithe ó na comhairliúcháin dhéthaobhacha idir an tAontas agus an Iorua i gcás Skagerrak, d’fhógair an tAontas Eorpach go bhfuil sé ar intinn aige úsáid a bhaint as solúbthacht áirithe i limistéir na Mara Thuaidh 4a agus 4b arb ionann í agus cuid an Aontais de 5,7 % de leibhéal chabhlach A, nó 21 038 dtona.

(58) Reáchtálaigh an tAontas comhairliúcháin dhéthaobhacha gach bliain leis an Iorua agus le hOileáin Fharó maidir le cuótaí a mhalartú agus rochtain chómhalartach do 2022. Leis na comhairliúcháin sin, níor thánagthas ar chomhaontú in 2021.

(59) Faoi Airteagal 498(2) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (12) (“an Comhaontú Trádála agus Comhair”), déanfaidh an tAontas agus an Ríocht Aontaithe comhairliúcháin a reáchtáil go bliantúil, faoin 10 Nollaig gach bliain, chun na TACanna don bhliain dár gcionn a chomhaontú le haghaidh na stoc a liostaítear in Iarscríbhinn 35 den Chomhaontú Trádála agus Comhair. Faoi Airteagal 499(2) den Chomhaontú Trádála agus Comhair, mura bhfuil TACanna den sórt sin comhaontaithe faoin 20 Nollaig, is iad na Páirtithe a dhéanfaidh TACanna sealadacha a shocrú.

(60) Tugadh na comhairliúcháin dhéthaobhacha leis an Ríocht Aontaithe chun críche an 21 Nollaig. Bhí sé ró-dhéanach an toradh a áireamh sa Rialachán seo, ag cur san áireamh gur cheart feidhm a bheith aige ón 1 Eanáir 2022. Dá bhrí sin, ba cheart don Chomhairle, agus lánurraim á tabhairt aici do Choinbhinsiún na Náisiún maidir le Dlí na Farraige agus do chearta agus d’oibleagáidí na stát cósta agus dá gceannasacht agus dá ndlínse, TACanna sealadacha a shocrú maidir le hiascaireacht a dhéanamh in uiscí an Aontais agus in uiscí idirnáisiúnta, agus in uiscí a dtugann tríú tíortha rochtain do shoithí iascaireachta an Aontais orthu. Leis an toradh de na comhairliúcháin faoi Airteagal 498 den Chomhaontú Trádála agus Comhair, mar a cuireadh in iúl leis an taifead i scríbhinn a síníodh an 21 Nollaig 2021, ba cheart iad a léirú i leasú ar an Rialachán seo, agus ba cheart an leasú sin a ghlacadh a luaithe is féidir.

(61) Ba cheart é a bheith d’aidhm ag na TACanna sealadacha deimhneacht dhlíthiúil a áirithiú d’oibreoirí an Aontais agus a áirithiú go leanfar de ghníomhaíochtaí iascaireachta inbhuanaithe go dtí go nglacfar leasú den sórt sin i bhfeidhm.

(62) Tá an cur chuige sin bunaithe ar Airteagal 499(2) den Chomhaontú Trádála agus Comhair, lena bhforáiltear, má fhanann stoc atá liostaithe in Iarscríbhinn 35 a ghabhann leis an gComhaontú sin nó i dTáblaí A agus B d’Iarscríbhinn 36 a ghabhann leis an gComhaontú sin gan TAC comhaontaithe, go bhfuil TAC sealadach le leagan síos ag gach Páirtí, TAC i gcomhréir leis an leibhéal a mholann ICES, a bheidh infheidhme ón 1 Eanáir. De bhun Airteagal 499(3), (4) agus (5) den Chomhaontú Trádála agus Comhair, agus de mhaolú ar mhír 2 den Airteagal sin, tá na TACanna le haghaidh stoic speisialta le socrú i gcomhréir leis na treoirlínte a bhí le glacadh ag an gCoiste Speisialaithe um Iascach faoin 1 Iúil 2021.

(63) Dá bhrí sin, mar chur chuige ginearálta, ba cheart na deiseanna iascaireachta sealadacha don Aontas a bhunú ar chomhairle ICES le haghaidh 2022. Ba cheart go gcomhfhreagróidís do sciar an Aontais arna chomhaontú faoin gComhaontú Trádála agus Comhair.

(64) Gan dochar do na treoirlínte maidir le stoic speisialta, agus éagmais na dtreoirlínte sin á cur san áireamh, ba cheart do na TACanna le haghaidh na stoc sin comhchuí le hAirteagal 499 den Chomhaontú Trádála agus Comhair.

(65) Chomh maith leis sin, ba cheart, leis na TACanna sealadacha, an creat dlíthiúil is infheidhme de chuid an Aontais a chomhlíonadh, go háirithe Airteagal 4, Airteagal 5(3) agus Airteagal 8 de Rialachán (AE) 2019/472 agus Airteagal 4, Airteagal 5(3) agus Airteagal 7 de Rialachán (AE) 2018/973.

(66) Is ann do stoic áirithe dár eisigh ICES comhairle eolaíoch nach ngabhfar iad in aon chor. Dá mbunófaí TACanna sealadacha le haghaidh na stoc sin ar an leibhéal a léirítear sa chomhairle eolaíoch, thiocfadh feiniméan an ‘tachtspeicis’ chun cinn de thoradh na hoibleagáide gach gabháil a thabhairt i dtír, lena n-áirítear foghabhálacha ó na stoic sin, in iascaigh mheasctha. Chun an chothromaíocht cheart a bhaint amach idir an t-iascach a choimeád ar bun i bhfianaise na n-impleachtaí tromchúiseacha socheacnamaíocha a d’fhéadfadh a bheith i gceist, agus an gá atá le stádas maith bitheolaíoch a bhaint amach le haghaidh na stoc sin, agus aird á tabhairt ar an deacracht a bhaineann le hiascaireacht a dhéanamh ar gach stoc in iascach measctha ag an MSY ag an am céanna, is iomchuí TACanna sealadacha a bhunú le haghaidh fhoghabhálacha na stoc sin. Ba cheart leibhéal na TACanna sin a shocrú ionas go laghdófar ráta básmhaireachta na stoc sin agus go mbeidh sin ina dhreasacht chun roghnaíocht agus seachaint gabhála na stoc sin a fheabhsú. Chun gabhálacha na stoc a laghdú a bhfuil TACanna sealadacha foghabhála socraithe ina leith, ba cheart na deiseanna iascaireachta le haghaidh na n-iascach as a ngabhtar na stoic sin a shocrú ar leibhéil a chuideoidh le bithmhais na stoc leochaileach a athshlánú go leibhéil inbhuanaithe.

(67) Mar chur chuige ginearálta, ba cheart na TACanna sealadacha a bheith bunaithe ar an tar-rolladh ar na TACanna a ghlac an Chomhairle le haghaidh 2021, agus cóimheas 25 % a chur i bhfeidhm leis na leibhéil TAC do 2021, chun an chéad ráithe de 2022 a chumhdach. Leis an gcur chuige sin ní dhéanfar réamhbhreith ar TACanna cinntitheacha.

(68) Ba cheart an stoc ar cheart céatadán níos airde ná 25 % a bheith infheidhme ina leith a chinn ar bhonn anailís na mBallstát ar ghlacadh na gcuótaí sa chéad ráithe de na 4 bliana deireanacha (2018-2021). Rinneadh measúnú ar TACanna i gcomhréir leis an gcomhairle eolaíoch agus sciartha an Aontais arna mbunú sa Chomhaontú Trádála agus Comhair á gcur san áireamh agus ní sháraíonn siad na TACanna cinntitheacha arna gcomhaontú leis an Ríocht Aontaithe. Ba cheart na TACanna sealadacha méadaithe sin a bheith i gcomhréir leis an gcomhairle ó ICES, leis an gcreat dlíthiúil is infheidhme de chuid an Aontais agus leis an gComhaontú Trádála agus Comhair. Cuirfidh siad ar a gcumas do shoithí iascaireachta an Aontas na deiseanna iascaireachta a bhfuil siad ina dteideal a úsáid, agus a mbainfí díobh murach sin, de dhroim shéasúracht na hiascaireachta ar na stoic lena mbaineann.

(69) Meastar i bprionsabal gur leor an leibhéal sin i gcás shoithí iascaireachta an Aontais ar a laghad go dtí an 31 Márta 2022.

(70) Chuaigh an tAontas i gcomhairle leis an Ríocht Aontaithe maidir leis an gcur chuige chun TACanna sealadacha a shocrú.

(71) Is stoc comhroinnte le tríú tíortha é doingean mara Thuaisceart na hEorpa a roinntear leis an Ríocht Aontaithe, agus ba cheart, dá bhrí sin, bearta sealadacha a shocrú don chéad ráithe de 2022 le haghaidh an stoic sin, ar feitheamh thoradh na gcomhairliúchán leis an Ríocht Aontaithe.

(72) Chun cur i bhfeidhm na hoibleagáide gabhálacha a thabhairt i dtír a chur san áireamh agus chun cuótaí le haghaidh foghabhálacha áirithe a chur ar fáil do Bhallstáit nach bhfuil cuóta acu, ba cheart sásra um malartuithe cuótaí a bhunú le haghaidh roinnt stoc.

(73) Ba cheart leanúint de thréimhsí coiscthe séasúracha le haghaidh iascaigh corr gainimh (Ammodytes spp.) le trealamh tarraingthe áirithe i ranna 2a agus 3a agus i bhfolimistéar 4 ICES ionas go mbeifear in ann láithreacha sceite agus teorannú gabhálacha óga a chosaint.

TAR ÉIS AN RIALACHÁN SEO A GHLACADH:

TEIDEAL I

FORÁLACHA GINEARÁLTA

Airteagal 1 Ábhar 1. Leis an Rialachán seo, socraítear na deiseanna iascaireachta a bheidh ar fáil in uiscí an Aontais agus do shoithí iascaireachta de chuid an Aontais in uiscí áirithe nach uiscí an Aontais iad, le haghaidh stoic éisc áirithe agus grúpaí stoc éisc. 2. Áirítear leis na deiseanna iascaireachta dá dtagraítear i mír 1: (a) na teorainneacha gabhála le haghaidh na bliana 2022 agus, i gcás ina sonraítear amhlaidh sa Rialachán seo, le haghaidh na bliana 2023; (b) na teorainneacha iarrachta iascaireachta le haghaidh na bliana 2022, cé is moite de na teorainneacha iarrachta iascaireachta in Iarscríbhinn II, a mbeidh feidhm acu ón 1 Feabhra 2022 go dtí an 31 Eanáir 2023; (c) na deiseanna iascaireachta le haghaidh na tréimhse ón 1 Nollaig 2021 go dtí an 30 Samhain 2022 le haghaidh stoic áirithe i limistéar Choinbhinsiún CCAMLR.

Airteagal 2 Raon feidhme 1. Tá feidhm ag an Rialachán seo maidir leis na soithí seo a leanas: (a) soithí iascaireachta de chuid an Aontais; (b) soithí tríú tír in uiscí an Aontais. 2. Tá feidhm ag an Rialachán seo freisin maidir leis an méid seo a leanas: (a) iascach áineasa áirithe, a thagraítear go sainráite don iascach sin sna forálacha ábhartha den Rialachán seo; agus (b) iascach tráchtála ón gcladach.

Airteagal 3 Sainmhínithe Chun críocha an Rialacháin seo, tá feidhm ag na sainmhínithe a leagtar amach in Airteagal 4 de Rialachán (AE) Uimh. 1380/2013. Sa bhreis air sin, tá feidhm ag na sainmhínithe seo a leanas: (a) ciallaíonn ‘soitheach tríú tír’ soitheach iascaireachta a bhfuil bratach tríú tír ar foluain aici, agus atá cláraithe i dtríú tír; (b) ciallaíonn ‘iascach áineasa’ gníomhaíochtaí iascaireachta neamhthráchtála lena saothraítear acmhainní bitheolaíocha na mara i gcomhthéacs áineasa, turasóireachta nó spóirt; (c) ciallaíonn ‘uiscí idirnáisiúnta’ uiscí atá lasmuigh de cheannasacht nó de dhlínse aon Stáit; (d) ciallaíonn ‘gabháil iomlán incheadaithe’ (TAC): (i) in iascaigh atá faoi réir na díolúine ón oibleagáid gabhálacha a thabhairt i dtír dá dtagraítear in Airteagal 15(4) go (7) de Rialachán (AE) Uimh. 1380/2013, an chainníocht éisc a fhéadfar a thabhairt i dtír as gach stoc gach bliain; (ii) i ngach iascach eile, an chainníocht éisc a fhéadfar a ghabháil as gach stoc gach bliain; (e) ciallaíonn ‘cuóta’ an cion de TAC a leithdháiltear ar an Aontas, ar Bhallstát nó ar thríú tír; (f) ciallaíonn ‘measúnú anailíseach’ meastóireacht chainníochtúil ar threochtaí i stoc ar leith, bunaithe ar shonraí maidir le bitheolaíocht agus saothrú an stoic sin, ar léirigh athbhreithniú eolaíoch na sonraí sin a bheith de cháilíocht leordhóthanach chun comhairle eolaíoch a sholáthar i ndáil le roghanna maidir le gabhálacha amach anseo; (g) ciallaíonn ‘mogallmhéid’ mogallmhéid líonta iascaireachta mar a shainítear in Airteagal (6), pointe (34) de Rialachán (AE) 2019/1241 ó Pharlaimint na hEorpa agus ón gComhairle (13); (h) ciallaíonn ‘clár cabhlaigh iascaireachta an Aontais’ an clár arna bhunú ag an gCoimisiún de bhun Airteagal 24(3) de Rialachán (AE) Uimh. 1380/2013; (i) ciallaíonn ‘logleabhar iascaireachta’ an logleabhar dá dtagraítear in Airteagal 14 de Rialachán (CE) Uimh. 1224/2009; (j) ciallaíonn ‘baoi gléasta’ baoi atá marcáilte go soiléir le huimhir thagartha uathúil lenar féidir a úinéir a shainaithint agus atá feistithe le córas rianaithe satailíte chun faireachán a dhéanamh ar a shuíomh; (k) ciallaíonn ‘baoi oibríochtúil’ aon bhaoi gléasta, a rinneadh a ghníomhachtú, a chasadh air agus a imscaradh roimhe sin ar muir ar shruthfheiste um chomhbhailiú éisc (FAD) nó ar loga le sruth, a tharchuireann suíomhanna agus faisnéis eile a bhíonn ar fáil amhail meastacháin sondálaí fuaime; (l) ciallaíonn ‘luachphointe FMSY’ luach an ráta básmhaireachta iascaireachta measta atá bunaithe ar phatrún iascaireachta agus faoi mheándálaí comhshaoil reatha agus is é a thugann an uastáirgeacht inbhuanaithe fhadtéarmach.

Airteagal 4 Limistéir iascaireachta Chun críocha an Rialacháin seo, beidh feidhm ag na sainmhínithe limistéir seo a leanas: (a) is éard is limistéir ICES (an Chomhairle Idirnáisiúnta um Thaiscéalaíocht na Mara) ann na limistéir gheografacha a shonraítear in Iarscríbhinn III a ghabhann le Rialachán (CE) Uimh. 218/2009 ó Pharlaimint na hEorpa agus ón gComhairle (14); (b) ciallaíonn ‘Skagerrak’ an limistéar geografach a theorannaítear thiar le líne a théann ó theach solais Hanstholm go dtí teach solais Lindesnes agus ó dheas le líne a théann ó theach solais Skagen go dtí teach solais Tistlarna agus ón bpointe sin go dtí an pointe is gaire ar chósta na Sualainne; (c) ciallaíonn ‘Kattegat’ an limistéar geografach a theorannaítear ó thuaidh le líne a théann ó theach solais Skagen go dtí teach solais Tistlarna agus ón bpointe sin go dtí an pointe is gaire ar chósta na Sualainne agus ó dheas le líne a théann ó Hasenøre go dtí Gnibens Spids, ó Korshage go dtí Spodsbjerg, agus ó Gilbjerg Hoved go dtí Kullen; (d) ciallaíonn ‘aonad feidhmiúil 16 d’fholimistéar 7 ICES’ an limistéar geografach a theorannaítear le rumlínte a cheanglaíonn go seicheamhach na suíomhanna seo a leanas: — 53° 30' T 15° 00' I, — 53° 30' T 11° 00' I, — 51° 30' T 11° 00' I, — 51° 30' T 13° 00' I, — 51° 00' T 13° 00' I, — 51° 00' T 15° 00' I; (e) ciallaíonn ‘aonad feidhmiúil 25 de roinn 8c ICES’ an limistéar geografach a theorannaítear le rumlínte a cheanglaíonn go seicheamhach na suíomhanna seo a leanas: — 43° 00' T 9° 00' I, — 43° 00' T 10° 00' I, — 43° 30' T 10° 00' I, — 43° 30' T 9° 00' I, — 44° 00' T 9° 00' I, — 44° 00' T 8° 00' I, — 43° 30' T 8° 00' I; (f) ciallaíonn ‘aonad feidhmiúil 26 de roinn 9a ICES’ an limistéar geografach a theorannaítear le rumlínte a cheanglaíonn go seicheamhach na suíomhanna seo a leanas: — 43° 00' T 8° 00' I, — 43° 00' T 10° 00' I, — 42° 00' T 10° 00' I, — 42° 00' T 8° 00' I; (g) ciallaíonn ‘aonad feidhmiúil 27 de roinn 9a ICES’ an limistéar geografach a theorannaítear le rumlínte a cheanglaíonn go seicheamhach na suíomhanna seo a leanas: — 42° 00' T 8° 00' I, — 42° 00' T 10° 00' I, — 38° 30' T 10° 00' I, — 38° 30' T 9° 00' I, — 40° 00' T 9° 00' I, — 40° 00' T 8° 00' I; (h) ciallaíonn ‘aonad feidhmiúil 30 de roinn 9a ICES’ an limistéar geografach faoi dhlínse na Spáinne i Murascaill Cádiz agus sna huiscí máguaird i roinn 9a ICES; (i) ciallaíonn ‘aonad feidhmiúil 31 de roinn 8c ICES’ an limistéar geografach a theorannaítear le rumlínte a cheanglaíonn go seicheamhach na suíomhanna seo a leanas: — 43° 30' T 6° 00' I, — 44° 00' T 6° 00' I, — 44° 00' T 2° 00' I, — 43° 30' T 2° 00' I; (j) ciallaíonn ‘Murascaill Cádiz’ an limistéar geografach de roinn 9a ICES lastoir de dhomhanfhad 7° 23′ 48″ I; (k) ciallaíonn ‘Limistéar Choinbhinsiún CCAMLR (an Coimisiún um Chaomhnú Beo-Acmhainní Muirí Antartacha)’ an limistéar geografach a shainítear in Airteagal 2, pointe (a), de Rialachán (CE) Uimh. 601/2004 ón gComhairle (15); (l) is iad limistéir CECAF (an Coiste Iascaigh um an Atlantach Thoir Láir) na limistéir gheografacha a shonraítear in Iarscríbhinn II a ghabhann le Rialachán (CE) Uimh. 216/2009 ó Pharlaimint na hEorpa agus ón gComhairle (16); (m) ciallaíonn ‘Limistéar Choinbhinsiún IATTC (an Coimisiún Idir-Mheiriceánach um Thuinníní Teochreasacha)’ an limistéar geografach a shainítear sa Choinbhinsiún chun an Coimisiún Idir-Mheiriceánach um Thuinníní Teochreasacha arna bhunú le Coinbhinsiún 1949 idir Stáit Aontaithe Mheiriceá agus Poblacht Chósta Ríce a Neartú (Coinbhinsiún Antigua) (17); (n) ciallaíonn ‘Limistéar Choinbhinsiún ICCAT (an Coimisiún Idirnáisiúnta um Chaomhnú Thuinníní an Atlantaigh)’ an limistéar geografach a shainítear sa Choinbhinsiún Idirnáisiúnta um Chaomhnú Thuinníní an Atlantaigh (18); (o) ciallaíonn ‘Limistéar Inniúlachta IOTC (an Coimisiún um Thuinníní an Aigéin Indiaigh)’ an limistéar geografach a shainítear sa Chomhaontú maidir le Bunú an Choimisiúin um Thuinníní an Aigéin Indiaigh (19); (p) is iad limistéir NAFO (Eagraíocht Iascaigh an Atlantaigh Thiar Thuaidh) na limistéir gheografacha a shonraítear in Iarscríbhinn III a ghabhann le Rialachán (CE) Uimh. 217/2009 ó Pharlaimint na hEorpa agus ón gComhairle (20); (q) ciallaíonn ‘Limistéar Choinbhinsiún SEAFO (Eagraíocht Iascaigh an Atlantaigh Thoir Theas)’ an limistéar geografach a shainítear sa Choinbhinsiún um chaomhnú agus um bainistiú acmhainní iascaigh an Atlantaigh Thoir Theas (21); (r) ciallaíonn ‘Limistéar Chomhaontú SIOFA (Comhaontú Iascaigh an Aigéin Indiaigh Theas)’ an limistéar geografach a shainítear i gComhaontú Iascaigh an Aigéin Indiaigh Theas (22); (s) ciallaíonn ‘Limistéar Choinbhinsiún SPRFMO (an Eagraíocht Réigiúnach um Bainistíocht Iascaigh san Aigéan Ciúin Theas)’ an limistéar geografach a shainítear sa Choinbhinsiún um chaomhnú agus bainistiú acmhainní iascaigh na mórmhara san Aigéan Ciúin Theas (23); (t) ciallaíonn ‘Limistéar Choinbhinsiún WCPFC (An Coimisiún Iascaigh don Aigéan Ciúin Iartharach agus don Aigéan Ciúin Láir)’ an limistéar geografach a shainítear sa Choinbhinsiún maidir le Stoic Éisc Mhórimirceacha san Aigéan Ciúin Iartharach agus san Aigéan Ciúin Láir a Chaomhnú agus a Bhainistiú (24); (u) ciallaíonn ‘mórmhuir Mhuir Bheiring’ limistéar geografach mhórmhuir Mhuir Bheiring thar 200 muirmhíle ó na bonnlínte óna dtomhaistear leithead fharraige theorann Stáit chósta Mhuir Bheiring; (v) ciallaíonn an ‘limistéar forluí idir Limistéir Choinbhinsiún IATTC agus WCPFC’ an limistéar geografach a shainítear leis na teorainneacha seo a leanas: — domhanfhad 150° I, — domhanfhad 130° I, — domhanleithead 4° D, — domhanleithead 50° D.

TEIDEAL II

NA DEISEANNA IASCAIREACHTA DO SHOITHÍ IASCAIREACHTA DE CHUID AN AONTAIS

CAIBIDIL I

Forálacha ginearálta

Airteagal 5 TACanna agus leithdháiltí 1. Leagtar amach in Iarscríbhinn I na TACanna do shoithí iascaireachta de chuid an Aontais in uiscí an Aontais agus in uiscí áirithe nach den Aontas iad, leithdháileadh na TACanna sin i measc na mBallstát, agus, i gcás inarb iomchuí na coinníollacha atá nasctha go feidhmiúil leis sin. 2. Féadfar soithí iascaireachta an Aontais a údarú chun iascaireacht a dhéanamh in uiscí laistigh de dhlínse iascach Oileáin Fharó, na Graonlainne, na hIorua, agus sa limistéar iascaireachta mórthimpeall Jan Mayen faoi réir na TACanna a leagtar amach in Iarscríbhinn I a ghabhann leis an Rialachán seo agus faoi réir na gcoinníollacha dá bhforáiltear in Airteagal 20 agus Cuid A d’Iarscríbhinn V den Rialachán seo, agus iRialachán (AE) 2017/2403 ó Pharlaimint na hEorpa agus ón gComhairle (25) agus faoina fhorálacha cur chun feidhme. 3. Féadfar soithí iascaireachta an Aontais a údarú chun iascaireacht a dhéanamh, in uiscí laistigh de dhlínse iascach na Ríochta Aontaithe faoi réir na TACanna in Iarscríbhinn I a ghabhann leis an Rialachán seo agus faoi réir na gcoinníollacha dá bhforáiltear in Airteagal 20 den Rialachán seo agus i Rialachán (AE) 2017/2403 agus ina fhorálacha cur chun feidhme.

Airteagal 6 TACanna a bheidh le cinneadh ag na Ballstáit 1. Cinnfidh an Ballstát lena mbaineann na TACanna i gcás stoic éisc áirithe, a shainaithnítear in Iarscríbhinn I. 2. Maidir leis na TACanna a bheidh le cinneadh ag na Ballstáit: (a) beidh siad comhchuí le prionsabail agus rialacha CBI, go háirithe prionsabal shaothrú inbhuanaithe an stoic; agus (b) saothrú inbhuanaithe an stoic a bheidh mar thoradh air sin atá: (i) i gcomhréir leis an uastáirgeacht inbhuanaithe, má bhíonn measúnú anailíseach ar fáil, agus an dóchúlacht is airde is féidir ann gurb amhlaidh a bheidh; nó (ii) mura mbeidh measúnú anailíseach ar fáil nó má bhíonn sé neamhiomlán, beidh saothrú an stoic comhchuí leis an gcur chuige réamhchúraim i leith bainistiú iascach. 3. Faoin 15 Márta 2022, cuirfidh gach Ballstát lena mbaineann an fhaisnéis seo a leanas faoi bhráid an Choimisiúin: (a) na TACanna a chinnfidh sé; (b) na sonraí a bailíodh, a ndearnadh measúnú orthu agus mar a úsáideadh mar bhonn na TACanna a chinneadh; (c) sonraí maidir leis an gcaoi a gcomhlíonann na TACanna a chinnfear mír 2.

Airteagal 7 TACanna sealadacha a chur i bhfeidhm 1. I gcás ina ndéanfar tagairt don mhír seo i dtábla deiseanna iascaireachta in Iarscríbhinní IA nó IB, beidh feidhm ag na deiseanna iascaireachta sa tábla sin go sealadach ón 1 Eanáir go dtí an 31 Márta 2022. Beidh na deiseanna iascaireachta sealadacha sin gan dochar do dheiseanna cinntitheacha iascaireachta a shocrú do 2022 i gcomhréir le torthaí na gcaibidlíochtaí agus na gcomhairliúchán idirnáisiúnta, i gcomhréir leis an gcomhairle eolaíoch agus leis na forálacha is infheidhme de Rialachán (AE) Uimh. 1380/2013 agus le pleananna ilbhliantúla ábhartha. 2. Féadfaidh soithí an Aontais stoic éisc atá faoi réir na deiseanna iascaireachta sealadacha dá dtagraítear i mír 1 a iascach in uiscí an Aontais agus in uiscí idirnáisiúnta agus in uiscí tríú tíortha a bhfuil rochtain tugtha acu ar a n-uiscí do shoithí de chuid an Aontais.

Airteagal 8 Coinníollacha maidir le gabhálacha agus foghabhálacha a thabhairt i dtír 1. Gabhálacha nach mbeidh faoi réir na hoibleagáide gabhálacha faoi Airteagal 15 de Rialachán (AE) Uimh. 1380/2013, ní choinneofar ar bord iad ná ní thabharfar i dtír iad ach amháin: (a) má ghabh soithí iad a bhfuil brat Ballstáit ar foluain orthu, a bhfuil cuóta acu agus nach bhfuil an cuóta sin ídithe; nó (b) más cion de chuóta an Aontais iad nár leithdháileadh ar na Ballstáit agus nach bhfuil ídithe. 2. Sainaithnítear in Iarscríbhinn I a ghabhann leis an Rialachán seo stoic na speiceas nach spriocspeicis iad laistigh de theorainneacha bitheolaíocha sábháilte dá dtagraítear in Airteagal 15(8) de Rialachán (AE) Uimh. 1380/2013 chun críocha an mhaolaithe ar an oibleagáid gabhálacha a chomhaireamh in aghaidh na gcuótaí ábhartha dá bhforáiltear san Airteagal sin.

Airteagal 9 Sásra um malartuithe cuótaí do TACanna maidir le foghabhálacha dosheachanta 1. Chun an oibleagáid gabhálacha a thabhairt i dtír a chur san áireamh, agus chun cuótaí le haghaidh foghabhálacha áirithe a chur ar fáil do na Ballstáit nach bhfuil cuóta acu, beidh feidhm ag an sásra um malartuithe cuótaí mar a leagtar amach i míreanna 2 go 5 maidir leis na TACanna a shainaithnítear in Iarscríbhinn IA. 2. Cuirfear 6 % de gach cuóta ó na TACanna le haghaidh troisc (Gadus morhua) sa Mhuir Cheilteach, troisc in Iarthar na hAlban, faoitíní i Muir Éireann agus leathóga ballacha i ranna 7h, 7j agus 7k ICES, agus 3 % de gach cuóta ón TAC le haghaidh fhaoitíní Iarthar na hAlban ar fáil do linn le haghaidh malartuithe cuótaí (‘an linn’), a bheidh oscailte ón 1 Eanáir 2022. Beidh rochtain eisiach ag na Ballstáit gan chuóta ar an linn go dtí an 31 Márta 2022. 3. Ní fhéadfar na cainníochtaí arna dtarraingt ón linn a mhalartú nó a aistriú chuig an mbliain dár gcionn. Tar éis an 31 Márta 2022, tabharfar aon chainníocht nár úsáideadh ar ais do na Ballstáit sin a rannchuidigh leis an linn i dtosach. 4. Na Ballstáit nach bhfuil cuóta acu, tabharfaidh siad cuótaí ar ais le haghaidh na stoc a liostaítear san Fhoscríbhinn a ghabhann le hIarscríbhinn IA, mura gcomhaontóidh an Ballstát nach bhfuil cuóta aige agus an Ballstát atá ag rannchuidiú leis an linn a mhalairt. 5. Cinnfear luach tráchtála coibhéiseach ar bhonn ráta malairte margaidh nó rátaí malairte eile atá inghlactha go frithpháirteach ag na cuótaí dá dtagraítear i mír 4. In éagmais malairt roghanna, déanfar an luach tráchtála coibhéiseach a chinneadh ar bhonn mheánphraghsanna an Aontais ón mbliain roimhe sin, arna soláthar ag Faireachlann an Mhargaidh Eorpaigh um Iascach agus um Tháirgí Dobharshaothraithe. 6. I gcás nach gceadaítear leis an sásra um malartuithe cuótaí a leagtar amach i míreanna 2 go 5 thuas do na Ballstáit a bhfoghabhálacha dosheachanta a chumhdach go feadh méid comhchosúil, déanfaidh na Ballstáit iarracht teacht ar chomhaontú maidir le malartuithe cuótaí de bhun Airteagal 16(8) de Rialachán (AE) Uimh. 1380/2013, agus é á áirithiú acu go mbeidh luach tráchtála coibhéiseach ag na cuótaí a mhalartaítear.

Airteagal 10 Teorainneacha ar iarrachtaí iascaireachta i roinn 7e ICES 1. Maidir leis an tréimhse dá dtagraítear i bpointe (b) d’Airteagal 1(2), leagtar amach in Iarscríbhinn II gnéithe teicniúla na gceart agus na n-oibleagáidí le haghaidh stoc na sól a bhainistiú i roinn 7e ICES. 2. Féadfaidh an Coimisiún, arna iarraidh sin do Bhallstát i gcomhréir le pointe 7.4 d'Iarscríbhinn II, gníomh cur chun feidhme a ghlacadh lena leithdháiltear don Bhallstát sin líon breise laethanta ar muir a chionroinnt, de bhreis ar na laethanta dá dtagraítear i bpointe 5 d’Iarscríbhinn II, a bhféadfaidh soitheach a bheith údaraithe ag a Ballstát brataí a bheith i roinn 7e ICES agus aon trealamh rialáilte á iompar ar bord aici. Déanfar an gníomh cur chun feidhme sin i gcomhréir leis an nós imeachta scrúdúcháin dá dtagraítear in Airteagal 58(2) den Rialachán seo. 3. Féadfaidh an Coimisiún, arna iarraidh sin do Bhallstát, gníomh cur chun feidhme a ghlacadh lena leithdháiltear don Bhallstát sin trí lá ar a mhéad idir an Dé Máirt 1 Feabhra 2022 agus an Dé Máirt 31 Eanáir 2023 de bhreis ar na laethanta dá dtagraítear i bpointe 5 d’Iarscríbhinn II a chionroinnt ar Bhallstát iarrthach, ar a bhféadfaidh soitheach a bheith i roinn 7e ICES ar bhonn clár feabhsaithe maidir le clúdach breathnóra eolaíoch dá dtagraítear i bpointe 8.1 d’Iarscríbhinn II. Déanfar cionroinnt den sórt sin ar bhonn na tuairisce a chuir an Ballstát sin isteach i gcomhréir le pointe 8.3 d’Iarscríbhinn II agus tar éis dul i gcomhairle le STECF. Déanfar an gníomh cur chun feidhme sin i gcomhréir leis an nós imeachta scrúdúcháin dá dtagraítear in Airteagal 58(2) den Rialachán seo.

Airteagal 11 Bearta maidir le hiascaigh doingean mara Eorpach i ranna 4b agus 4c ICES agus i bhfolimistéar 7 ICES 1. Beidh toirmeasc ar shoithí iascaireachta de chuid an Aontais, agus ar aon iascaigh thráchtála ón gcladach, doingin mhara Eorpacha (Dicentrarchus labrax) a iascach i ranna 4b agus 4c ICES agus i bhfolimistéar 7 ICES nó na doingin mhara Eorpacha a ghabhfar sa limistéar sin a choinneáil, a thrasloingsiú, a athlonnú nó a thabhairt i dtír. 2. Ní bheidh feidhm ag an toirmeasc a leagtar amach i mír 1 maidir le foghabhálacha doingean mara i ngníomhaíochtaí gabhála tráchtála cois cladaigh. Tá feidhm ag an díolúine sin maidir le líon stairiúil na líonta trá a socraíodh ar na leibhéil a bhí ann roimh 2017. Ní bheidh gníomhaíochtaí gabhála tráchtála cois cladaigh dírithe ar an doingean mara agus ní fhéadfar ach foghabhálacha dosheachanta doingean mara a thabhairt i dtír. 3. De mhaolú ar mhír 1, in Eanáir 2022, féadfaidh soithí iascaireachta de chuid an Aontais i ranna 4b, 4c, 7d, 7e, 7f agus 7h ICES doingin mhara Eorpacha a ghabhfar sa limistéar sin leis an trealamh seo a leanas agus laistigh de na teorainneacha seo a leanas, a iascach, a choinneáil ar bord, a thrasloingsiú, a athlonnú nó a thabhairt i dtír: (a) ag úsáid tráil ghrinnill (26), le haghaidh foghabhálacha dosheachanta nach mó ná 380 cileagram in aghaidh 2 mhí agus 5 % de mheáchan ghabhálacha iomlána na n-orgánach muirí ar bord arna ngabháil ag an soitheach lena bhaineann in aghaidh an turais iascaireachta; (b) ag úsáid saighní (27), le haghaidh foghabhálacha dosheachanta nach mó ná 380 cileagram in aghaidh 2 mhí agus 5 % de mheáchan ghabhálacha iomlána na n-orgánach muirí ar bord arna ngabháil ag an soitheach lena bhaineann in aghaidh an turais iascaireachta; (c) ag úsáid duán agus doruithe (28), nach mó ná 1.43 tona an soitheach; (d) ag úsáid líonta geolbhaigh seasta (29), le haghaidh foghabhálacha dosheachanta nach mó ná 0,35 tona an soitheach. Beidh feidhm ag an maolú a leagtar amach sa chéad fhomhír, pointe (c) maidir le soithí iascaireachta de chuid an Aontais a thaifead gabhálacha taifeadta doingean mara Eorpach ag úsáid duán agus doruithe i gcaitheamh na tréimhse ón 1 Iúil 2015 go dtí an 30 Meán Fómhair 2016. Beidh feidhm ag an maolú a leagtar amach sa chéad fhomhír, pointe (d) maidir le soithí iascaireachta de chuid an Aontais a thaifead gabhálacha taifeadta doingean mara Eorpach ag úsáid líonta geolbhaigh seasta i gcaitheamh na tréimhse ón 1 Iúil 2015 go dtí an 30 Meán Fómhair 2016. I gcás ina ndéanfar soitheach eile a chur in ionad soithigh iascaireachta de chuid an Aontais, féadfaidh na Ballstáit a cheadú go mbeidh feidhm ag na maoluithe sin maidir le soitheach iascaireachta eile de chuid an Aontais ar choinníoll nach dtiocfaidh méadú ar an líon soithí iascaireachta de chuid an Aontais atá faoi réir gach ceann de na maoluithe agus nach dtiocfaidh méadú ar a n-acmhainneacht fhoriomlán iascaireachta. 4. Ní bheidh na teorainneacha gabhála a leagtar amach i mír 3 inaistrithe idir soithí ná, i gcás ina mbeidh feidhm ag teorainn démhíosúil, ó thréimhse dhá mhí amháin go dtí ceann eile. I gcás soithí iascaireachta de chuid an Aontais a bhaineann úsáid as níos mó ná trealamh amháin i dhá mhí féilire, beidh feidhm ag an teorainn ghabhála is ísle a leagtar amach i mír 3 le haghaidh aon trealamh. Tuairisceoidh na Ballstáit don Choimisiún maidir le gach gabháil den doingean mara Eorpach de réir cineál trealaimh tráth nach déanaí ná 15 lá tar éis dheireadh gach míosa. 5. I gcás iascach áineasa, lena n-áirítear ón gcladach, i ranna 4b, 4c, 6a, agus 7a go dtí 7k ICES: (a) ón 1 Eanáir go dtí an 28 Feabhra: (i) ní cheadófar ach iascaireacht gabh agus scaoil le slat nó le dorú láimhe ar an doingean mara Eorpach; (ii) toirmiscfear na doingin mhara Eorpacha a ghabhfar sa limistéar sin a choinneáil ar bord, a athlonnú, a thrasloingsiú, nó a thabhairt i dtír; (b) ón 1 go dtí an 31 Márta: (i) féadfaidh uasmhéid dhá eiseamal den doingean mara Eorpach a ghabháil agus a choinneáil in aghaidh an iascaire in aghaidh an lae; (ii) is é 42 cm an t-íosmhéid do dhoingean mara Eorpach a choinneofar. (iii) ní dhéanfar líonta seasmhacha a úsáid chun doingean mara Eorpach a ghabháil nó a choinneáil. 6. Beidh feidhm ag mír 5 gan dochar do bhearta náisiúnta níos déine maidir leis an iascach áineasa. 7. Beidh feidhm ag an Airteagal seo ón 1 Eanáir go dtí an 31 Márta 2022.

Airteagal 12 Bearta maidir le hiascaigh doingean mara Eorpach i roinn 8a agus 8b ICES 1. Áiritheoidh an Fhrainc agus an Spáinn nach rachaidh básmhaireacht an stoic doingean mara Eorpach i ranna 8a agus 8b ICES óna n-iascach tráchtála agus áineasa os cionn luach phointe FMSY, mar a cheanglaítear le hAirteagal 4(3) de Rialachán (AE) 2019/472. 2. In iascach áineasa, lena n-áirítear ón gcladach, i ranna 8a agus 8b ICES: (a) féadfaidh uasmhéid dhá eiseamal den doingean mara Eorpach a ghabháil agus a choinneáil in aghaidh an iascaire in aghaidh an lae; (b) ní dhéanfar líonta seasmhacha a úsáid chun doingin mhara Eorpacha a ghabháil nó a choinneáil. 3. Beidh feidhm ag mír 2 gan dochar do bhearta náisiúnta níos déine maidir leis an iascach áineasa.

Airteagal 13 Bearta maidir le hiascaigh eascann Eorpach in uiscí an Aontais i limistéar ICES Beidh toirmeasc ar aon ghníomhaíocht iascaireachta spriocdhírithe, theagmhasach nó áineasa ar eascanna (Anguilla anguilla), mar a shainmhínítear in Airteagal 4(1), pointe (28) de Rialachán (AE) Uimh. 1380/2013 í, in uiscí an Aontais i limistéar ICES agus in uiscí goirt amhail inbhir, murlaigh chósta agus in uiscí trasdula go ceann tréimhse trí mhí as a chéile. Cinnfidh gach Ballstát lena mbaineann an tréimhse sin, tréimhse a thitfidh idir an 1 Lúnasa 2022 agus an 28 Feabhra 2023, chun a áirithiú go gcumhdófar leis an toirmeasc na tréimhsí is mó imirce eascann Eorpach. Tráth nach déanaí ná an 1 Meitheamh 2022, cuirfidh na Ballstáit an tréimhse chinnte in iúl don Choimisiún mar aon leis an bhfaisnéis tacaíochta lena dtugtar bonn cirt don tréimhse toirmisc a roghnaíodh.

Airteagal 14 Forálacha speisialta maidir le leithdháileadh na ndeiseanna iascaireachta 1. Beidh leithdháileadh na ndeiseanna iascaireachta i measc na mBallstát a leagtar amach sa Rialachán seo, gan dochar do na nithe seo a leanas: (a) malartuithe arna ndéanamh de bhun Airteagal 16(8) de Rialachán (AE) Uimh. 1380/2013; (b) asbhaintí agus ath-leithdháiltí arna ndéanamh de bhun Airteagal 37 de Rialachán (CE) Uimh. 1224/2009; (c) ath-leithdháiltí arna ndéanamh de bhun Airteagail 12 agus 47 de Rialachán (AE) 2017/2403; (d) gabhálacha breise arna gceadú a thabharfar i dtír faoi Airteagal 3 de Rialachán (CE) Uimh. 847/96 agus Airteagal 15(9) de Rialachán (AE) Uimh. 1380/2013; (e) cainníochtaí arna gcoinneáil siar i gcomhréir le hAirteagal 4 de Rialachán (CE) Uimh. 847/96 agus Airteagal 15(9) de Rialachán (AE) Uimh. 1380/2013; (f) asbhaintí arna ndéanamh de bhun Airteagail 105, 106 agus 107 de Rialachán (CE) Uimh. 1224/2009; (g) aistrithe agus malartuithe cuóta arna ndéanamh de bhun Airteagal 21 den Rialachán seo. 2. Déantar na stoic atá faoi réir TACanna réamhchúraim nó anailíseacha chun críocha bhainistiú bliantúil na TACanna agus na cuótaí dá bhforáiltear i Rialachán (CE) Uimh. 847/96 a shainaithint in Iarscríbhinn I a ghabhann leis an Rialachán seo. 3. Seachas i gcás ina sonraítear a mhalairt in Iarscríbhinn I a ghabhann leis an Rialachán seo, beidh feidhm ag Airteagal 3 de Rialachán (CE) Uimh. 847/96 maidir le stoic atá faoi réir TAC réamhchúraim, agus beidh feidhm ag Airteagal 3(2) agus (3) agus ag Airteagal 4 den Rialachán sin maidir le stoic atá faoi réir TAC anailíseach. 4. Ní bheidh feidhm ag Airteagail 3 agus 4 de Rialachán (CE) Uimh. 847/96 i gcás ina n-úsáidfidh Ballstát an tsolúbthacht bhliantúil dá bhforáiltear in Airteagal 15(9) de Rialachán (AE) Uimh. 1380/2013.

Airteagal 15 Séasúir coiscthe iascaireachta le haghaidh corra gainimh Toirmeascfar iascaireacht tráchtála a dhéanamh ar chorra gainimh (Ammodytes spp.) le trál grinnill, saighní nó trealamh tarraingthe comhchosúla ag a bhfuil mogallmhéid is lú ná 16 mm i ranna 2a agus 3a ICES agus i bhfolimistéar 4 ICES ón 1 Eanáir go dtí an 31 Márta 2022.

Airteagal 16 Bearta ceartaitheacha don trosc sa Mhuir Thuaidh 1. Leagtar amach in Iarscríbhinn IV na limistéir atá coiscthe don iascaireacht seachas le trealamh peiligeach (peas-saighne agus tráil) agus na tréimhsí a mbeidh feidhm ag na tréimhsí coiscthe lena linn. 2. Soithí a bhíonn ag iascaireacht le tráil ghrinnill agus saighní le mogallmhéid íosta 70 mm i ranna 4a agus 4b ICES nó ar a laghad 90 mm i roinn 3a ICES, agus spiléir (30), toirmeascfar iad a bheith ag iascaireacht in uiscí de chuid an Aontais i roinn 4a ICES, lastuaidh de dhomhanleithead 58° 30′ 00′′ T agus laisteas de dhomhanleithead 61° 30′ 00′′ T, agus in uiscí de chuid an Aontais i ranna 3a.20 (Skagerrak), 4a agus 4b ICES, lastuaidh de dhomhanleithead 57° 00′ 00′′ T agus lastoir de dhomhanfhad 5° 00′ 00′′ O. 3. De mhaolú ar mhír 2, féadfaidh soithí iascaireachta dá dtagraítear sa mhír sin iascaireacht a dhéanamh sna limistéir dá dtagraítear sa mhír sin ar choinníoll go gcomhlíontar ceann amháin ar a laghad de na critéir seo a leanas: (a) níl céatadán a ngabhálacha trosc níos mó ná 5 % dá ngabhálacha iomlána in aghaidh an turais iascaireachta; soithí nár mhó a ngabhálacha trosc ná 5 % dá ngabhálacha iomlána sa tréimhse ó 2017 go 2019, glactar leis go gcomhlíonann siad an critéar sin ar choinníoll go leanann siad de bheith ag úsáid an trealaimh chéanna a bhí á úsáid acu le linn na tréimhse sin; féadfar an toimhde seo a bhréagnú; (b) úsáidtear trál grinnill nó saighean rialáilte agus ardroghnaitheach, agus dá bharr sin, de réir staidéar eolaíoch, bíonn laghdú 30 % ar ghabhálacha trosc i gcomparáid le soithí a dhéanann iascaireacht le mogallmhéid íosta do threalamh tarraingthe, mar a shonraítear i gCuid B, pointe 1.1, d’Iarscríbhinn V de Rialachán (AE) 2019/1241; féadfaidh STECF meastóireacht a dhéanamh ar staidéir den sórt sin agus i gcás meastóireacht dhiúltach, ní mheasfar na trealaimh sin a bheith bailí a thuilleadh lena n-úsáid sna limistéir dá dtagraítear i mír 2 den Airteagal seo; (c) i gcás soithí atá ag oibriú le grinnill nó saighní a bhfuil a mogallmhéid cothrom le 100 mm nó níos mó ná sin (TR1), úsáidtear na trealaimh ardroghnaitheacha seo a leanas: (i) tráil bhoilg le mogallmhéid bhoilg íosta 600 mm; (ii) líne iascaireachta ardaithe (0.6 m); (iii) painéal deighilte cothrománach ina bhfuil painéal éalaithe mogaill mhóir; (d) i gcás soithí atá ag oibriú le tráil ghrinnill nó saighní le mogallmhéid atá cothrom le 70 mm nó níos mó ná sin i roinn 4a ICES agus atá 90 mm i roinn 3a ICES ach níos lú ná 100 mm (TR2), úsáidtear na trealaimh ardroghnaitheacha seo a leanas: (i) greille shórtála nach mó ná 50 mm an spás idir na barraí inti lena scartar na leathóga ó na héisc chruinne, agus ina bhfuil sceithbhealach iasc neamhbhlocáilte do na héisc chruinne; (ii) painéal Seltra le mogallmhéid cearnach 300 mm ann; (iii) greille shórtála nach mó ná 35 mm an spás idir na barraí inti, agus ina bhfuil sceithbhealach iasc neamhbhlocáilte; (e) tá soithí faoi réir plean náisiúnta seachanta trosc chun gabhálacha trosc a chothú i gcomhréir leis an mbásmhaireacht san iascaireacht a chomhfhreagraíonn do na deiseanna iascaireachta arna socrú, bunaithe ar leibhéil na comhairle eolaíche, trí bhearta spásúla nó teicniúla, nó meascán den dá chineál birt sin, déanfar pleananna den sórt sin a mheasúnú tráth nach déanaí ná 2 mhí i ndiaidh a gcur chun feidhme, i gcás na mBallstát, is é STECF a dhéanfaidh measúnú agus i gcás tríú tíortha is é an comhlacht eolaíoch náisiúnta ábhartha a dhéanfaidh measúnú, agus nuair a mheastar gur gá, ba cheart na pleananna sin a athbhreithniú a thuilleadh, má fhaightear de réir na measúnuithe sin nach gcomhlíonfar cuspóir an phlean náisiúnta seachanta trosc. 4. Feabhsóidh na Ballstáit faireachán, rialú agus faireachas ar na soithí dá dtagraítear i mír 2 chun a áirithiú go ndéanfar na coinníollacha a leagtar síos i mír 3 a chomhlíonadh. 5. Ní bheidh feidhm ag an Airteagal seo maidir le hoibríochtaí iascaireachta ar chun críche imscrúduithe eolaíocha iad agus chun na críche sin amháin, ar choinníoll go ndéanfar na himscrúduithe sin i gcomhlíonadh Airteagal 25 de Rialachán (AE) 2019/1241.

Airteagal 17 Bearta ceartaitheacha don trosc in Kattegat 1. Soithí an Aontais ag iascaireacht in Kattegat le tráil ghrinnill (31) ag a bhfuil mogallmhéid íosta 70 mm ar a laghad, úsáidfidh siad ceann amháin de na fearais roghnaíoch seo a leanas: (a) greille shórtála nach mó ná 35 mm an spás idir na barraí inti, agus ina bhfuil sceithbhealach iasc neamhbhlocáilte; (b) greille shórtála nach mó ná 50 mm an spás idir na barraí inti lena scartar na leathóga ó na héisc chruinne, agus ina bhfuil sceithbhealach éisc neamhbhlocáilte do na héisc chruinne; (c) painéal seltra a bhfuil mogallmhéid cearnach 300 mm ann; (d) trealamh rialáilte, ardroghnaitheach, a mbeidh de thoradh ar a shaintréithe teicniúla, de réir staidéar eolaíoch a rinne STECF, gur troisc é níos lú ná 1,5 % de na gabhálacha, ar choinníoll gurb é an t-aon trealamh é á iompar ag an soitheach. 2. Féadfaidh soithí de chuid an Aontais atá rannpháirteach i dtionscadal a reáchtálann an Ballstát lena mbaineann agus a mbeidh trealamh acu a fheidhmeoidh le haghaidh iascach lándoiciméadaithe, féadfaidh siad trealamh a úsáid i gcomhréir le Cuid B d’Iarscríbhinn V a ghabhann le Rialachán (AE) 2019/1241. Cuirfidh na Ballstát lena mbaineann liosta de shoithí den sórt sin in iúl don Choimisiún. 3. Ní bheidh feidhm ag an Airteagal seo maidir le hoibríochtaí iascaireachta ar chun críche imscrúduithe eolaíocha iad agus chun na críche sin amháin, ar choinníoll go ndéanfar na himscrúduithe sin i gcomhlíonadh Airteagal 25 de Rialachán (AE) 2019/1241.

Airteagal 18 Speicis atá faoi thoirmeasc 1. Maidir leis na speicis seo a leanas, ní dhéanfaidh soithí de chuid an Aontais iascaireacht orthu, iad a choinneáil ar bord, a thrasloingsiú ná a thabhairt i dtír: (a) an roc réaltach (Amblyraja radiata) in uiscí an Aontais i ranna 2a, 3a agus 7d ICES agus i bhfolimistéar 4 ICES; (b) alfainsín taibhseach (Beryx splendens) i bhfolimistéar 6 NAFO; (c) an siorc slogach gainneach duille (Centrophorus squamosus) in uiscí an Aontais de roinn 2a ICES agus folimistéar 4 ICES, agus in uiscí an Aontais agus in uiscí idirnáisiúnta i bhfolimistéir 1 agus 14 ICES; (d) an fíogach Portaingéalach (Centroscymnus coelolepis) in uiscí an Aontais de roinn 2a ICES agus d’fholimistéar 4 ICES, agus in uiscí an Aontais agus in uiscí idirnáisiúnta d’fholimistéir 1 agus 14 ICES; (e) an siorc eite eitleoige (Dalatias licha) in uiscí an Aontais de roinn 2a ICES agus d’fholimistéar 4 ICES, agus in uiscí an Aontais agus in uiscí idirnáisiúnta i bhfolimistéir 1 agus 14 ICES; (f) an fíogach éansocach (Deania calcea) in uiscí an Aontais de roinn 2a ICES agus d’fholimistéar 4 ICES agus in uiscí an Aontais agus in uiscí idirnáisiúnta d’fholimistéir 1 agus 14 ICES; (g) coimpléasc speicis an sciata choitinn (Dipturus batis) (Dipturus cf. flossada agus Dipturus cf. Intermedia) in uiscí an Aontais de roinn 2a ICES agus d’fholimistéir 3, 4, 6, 7, 8, 9 agus 10 ICES; (h) an lóchrannsiorc mór (Etmopterus princeps) in uiscí an Aontais de roinn 2a ICES agus d’fholimistéar 4 ICES, agus in uiscí an Aontais agus in uiscí idirnáisiúnta d’fholimistéir 1 agus 14 ICES; (i) an gearrthóir (Galeorhinus galeus) nuair a ghabhtar le spiléir é in uiscí an Aontais de roinn 2a ICES agus d’fholimistéar 4 ICES, agus in uiscí an Aontais agus in uiscí idirnáisiúnta d’fholimistéir 1, 5, 6, 7, 8, 12 agus 14 ICES; (j) an craosaire (Lamna nasus) sna huiscí uile; (k) an roc garbh (Raja clavata) in uiscí an Aontais de roinn 3a ICES; (l) an roc dústríoctha (Raja undulata) in uiscí an Aontais d’fholimistéir 6 agus 10 ICES; (m) an míolsiorc (Rhincodon typus) sna huiscí uile; (n) an giotáriasc coiteann (Rhinobatos rhinobatos) sa Mheánmhuir; (o) an fíogach gobach (Squalus acanthias) in uiscí an Aontais d’fholimistéir 2, 3, 4, 5, 6, 7, 8, 9 agus 10 ICES, seachas i gcomhthéacs na gclár seachanta mar a leagtar amach in Iarscríbhinn IA iad. 2. Nuair a ghabhfar de thaisme eiseamail de na speicis dá dtagraítear i mír 1, ní dhéanfar aon dochar dóibh agus scaoilfear go pras iad.

Airteagal 19 Tarchur sonraí Nuair a chuirfidh na Ballstáit faoi bhráid an Choimisiúin, de bhun Airteagail 33 agus 34 de Rialachán (CE) Uimh. 1224/2009, sonraí a bhaineann le gabhálacha a thabhairt i dtír agus a bhaineann le hiarracht iascaireachta, úsáidfidh siad na cóid stoic a leagtar amach in Iarscríbhinn I a ghabhann leis an Rialachán seo.

CAIBIDIL II

Údaruithe iascaireachta in uiscí tríú tíortha

Airteagal 20 Údaruithe iascaireachta 1. I gcás inarb infheidhme, leagtar amach i gCuid A d’Iarscríbhinn V an líon uasta údaruithe iascaireachta le haghaidh shoithí iascaireachta an Aontais a dhéanann iascaireacht in uiscí tríú tír. 2. I gcás ina n-aistreoidh Ballstát amháin cuóta chuig Ballstát eile sna limistéir iascaireachta a leagtar amach i gCuid A d’Iarscríbhinn V a ghabhann leis an Rialachán seo i gcomhréir le hAirteagal 16(8) de Rialachán (AE) Uimh. 1380/2013, áireofar leis an aistriú sin aistriú iomchuí údaruithe iascaireachta agus tabharfar fógra don Choimisiún faoi. Ní rachfar thar an líon iomlán údaruithe le haghaidh gach limistéir iascaireachta, mar a leagtar amach i gCuid A d’Iarscríbhinn V a ghabhann leis an Rialachán seo.

CAIBIDIL III

Deiseanna iascaireachta in uiscí eagraíochtaí réigiúnacha bainistithe iascaigh

Roinn 1

Forálacha ginearálta

Airteagal 21 Aistrithe agus malartuithe cuótaí 1. I gcás ina gceadófar le rialacha eagraíochta réigiúnaí bainistithe iascaigh (ERBI) aistrithe cuótaí nó malartuithe idir na Páirtithe Conarthacha chuig an ERBI sin, féadfaidh Ballstát (‘an Ballstát lena mbaineann’) plé a dhéanamh le Páirtí Conarthach san ERBI agus, leagan amach féideartha a bhunú i dtaca le haistriú nó malartú cuótaí atá beartaithe de réir mar is iomchuí. Tabharfaidh an Ballstát lena mbaineann fógra don Choimisiún maidir leis an leagan amach. 2. A luaithe a thabharfaidh fógra don Choimisiún i gcomhréir le mír 1, féadfaidh an Coimisiún leagan amach an aistrithe nó an mhalartaithe cuótaí atá beartaithe a fhormhuiniú. Má fhormhuiníonn an Coimisiún an achoimre, cuirfidh an Coimisiún in iúl, gan moill mhíchuí, an toiliú a bheidh le ceangal leis an aistriú cuótaí nó leis an malartú cuótaí sin. Tabharfaidh an Coimisiún fógra do rúnaíocht ERBI maidir leis an aistriú nó malartú cuótaí i gcomhréir le rialacha ERBI. 3. Cuirfidh an Coimisiún na Ballstáit ar an eolas faoi aon aistriú cuótaí nó malartú cuótaí arna gcomhaontú. 4. Na deiseanna iascaireachta a gheofar ón bpáirtí conarthach ábhartha san ERBI nó a aistreofar chuige faoin aistriú nó malartú cuótaí, measfar gur cuótaí iad a leithdháilfear ar leithdháileadh an Bhallstáit lena mbaineann nó a asbhainfear as an leithdháileadh sin, ón uair a bheidh feidhm leis an aistriú nó an malartú cuótaí i gcomhréir le téarmaí an chomhaontaithe leis an bPáirtí Conarthach lena bhaineann san ERBI nó i gcomhréir le rialacha ábhartha an ERBI, de réir mar is iomchuí. Ní dhéanfaidh aistrithe agus malartuithe den sórt sin aon dochar don eochair leithdháilte chun deiseanna iascaireachta a leithdháileadh i measc na mBallstát i gcomhréir le prionsabal chobhsaíocht choibhneasta na ngníomhaíochtaí iascaireachta. 5. Beidh feidhm ag an Airteagal seo go dtí 31 Eanáir 2023 maidir le haistrithe cuótaí ó pháirtí conarthach in ERBI chuig an Aontas agus a leithdháileadh ina dhiaidh sin ar na Ballstáit.

Roinn 2

Limistéar Choinbhinsiún NEAFC

Airteagal 22 Tréimhsí coiscthe le haghaidh péirsí mara i Muir Irminger Beidh toirmeasc ar gach gníomhaíocht iascaireachta sa limistéar a theorannaítear leis na comhordanáidí seo a leanas arna dtomhas de réir chóras WGS84: Domhanleithead Domhanfhad 63° 00' -30° 00' 61° 30' -27° 35' 60° 45' -28° 45' 62° 00' -31° 35' 63° 00' -30° 00'

Roinn 3

Limistéar Choinbhinsiún ICCAT

Airteagal 23 Teorainneacha maidir le hacmhainneacht iascaireachta, feirmeoireachta agus ramhraithe 1. Beidh teorainn mar a leagtar amach i bpointe 1 d’Iarscríbhinn VI leis an líon bád baoite agus bád trádála de chuid an Aontais a údarófar chun iascaireacht ghníomhach a dhéanamh ar thuinníní gorma (Thunnus thynnus) idir 8 kg/75 cm agus 30 kg/115 cm go gníomhach san Atlantach Thoir. 2. Beidh teorainn mar a leagtar amach i bpointe 2 d’Iarscríbhinn VI leis an líon soithí iascaireachta mionscála de chuid an Aontais a údarófar chun iascaireacht ghníomhach a dhéanamh ar thuinníní gorma idir 8 kg/75 cm agus 30 kg/115 cm sa Mheánmhuir. 3. Beidh teorainn mar a leagtar amach i bpointe 3 d’Iarscríbhinn VI leis an líon soithí iascaireachta de chuid an Aontais a dhéanann iascaireacht ghníomhach ar thuinníní gorma i Muir Aidriad chun críoch feirmeoireachta agus a údarófar chun tuinníní gorma idir 8 kg/75 cm agus 30 kg/115 cm a iascach go gníomhach. 4. Beidh teorainn mar a leagtar amach i bpointe 4 d’Iarscríbhinn VI leis an líon soithí iascaireachta a údarófar chun tuinníní gorma, a iascach, a choinneáil ar bord, a thrasloingsiú, a iompar nó a thabhairt i dtír san Atlantach Thoir agus sa Mheánmhuir. 5. Beidh teorainn mar a leagtar amach i bpointe 5 d’Iarscríbhinn VI leis an líon gaistí a úsáidfear in iascach tuinníní gorma an Atlantaigh Thoir agus na Meánmhara. 6. Beidh teorainn mar a leagtar amach i bpointe 6 d’Iarscríbhinn VI leis an acmhainneacht iomlán feirmeoireachta agus ramhraithe tuinníní gorma agus leis an uas-ionchur tuinníní gorma fiáine a leithdháilfear ar na feirmeacha san Atlantach Thoir agus sa Mheánmhuir. 7. Beidh teorainn mar a leagtar amach i bpointe 7 d’Iarscríbhinn VI a ghabhann leis an Rialachán seo leis an líon uasta soithí iascaireachta de chuid an Aontais a údarófar chun iascaireacht a dhéanamh ar thuinníní colgacha an Tuaiscirt (Thunnus alalunga) mar spriocspeiceas i gcomhréir le hAirteagal 12 Rialachán (CE) Uimh. 520/2007 ón gComhairle (32). 8. Beidh teorainn mar a leagtar amach i bpointe 8 d’Iarscríbhinn VI leis an líon uasta soithí iascaireachta de chuid an Aontais atá 20 m ar a laghad ar a bhfad agus a bheidh ag déanamh iascaireacht ar thuinníní mórshúileacha (Thunnus obesus) i Limistéar Choinbhinsiún ICCAT.

Airteagal 24 Iascach áineasa I gcás inarb iomchuí, leithdháilfidh na Ballstáit sciar sonrach óna gcuótaí leithdháilte ar an iascach áineasa, de réir mar a leagtar amach in Iarscríbhinn ID.

Airteagal 25 Siorcanna 1. Toirmeascfar aon pháirt de chonablach nó conablach iomlán siorcanna súisteála mórshúileacha (Alopias superciliosus) a ghabhfar in aon iascach a choinneáil ar bord, a thrasloingsiú nó a thabhairt i dtír. 2. Toirmeascfar tabhairt faoi iascach spriocdhírithe ar speicis siorcanna súisteála den ghéineas Alopias. 3. Toirmeascfar aon pháirt de chonablach nó conablach iomlán siorcanna ceann casúir de phór Sphyrnidae (ach amháin Sphyrna tiburo) a ghabhfar san iascach i Limistéar Choinbhinsiún ICCAT a choinneáil ar bord, a thrasloingsiú nó a thabhairt i dtír. 4. Toirmeascfar aon pháirt de chonablach nó conablach iomlán siorcanna bána aigéanacha (Carcharhinus longimanus) a ghabhfar in aon iascach a choinneáil ar bord, a thrasloingsiú nó a thabhairt i dtír. 5. Toirmeascfar síodsiorcanna (Carcharhinus falciformis) a ghabhfar in iascach ar bith a choinneáil ar bord. 6. Toirmeascfar aon pháirt de chonablach nó conablach iomlán mácónna biorshrónacha (Isurus oxyrinchus) a ghabhfar san iascach i Limistéar Choinbhinsiún ICCAT a choinneáil ar bord, a thrasloingsiú nó a thabhairt i dtír.

Airteagal 26 FADanna le haghaidh Tuinníní Trópaiceacha 1. Toirmeasc ar FADanna a úsáid i Limistéar Choinbhinsiún ICCAT ón 1 Eanáir go dtí an 13 Márta 2022. 2. Le linn na 15 lá roimh thús na tréimhse dá dtagraítear i mír 1, áiritheoidh na Ballstáit nach n-úsáidfidh a gcuid soithí FADanna. Ní bheidh níos mó ná 300 FAD le baoithe oibríochtúla á n-imscaradh ag aon am amháin ag soitheach i Limistéar Choinbhinsiún IATTC. 3. Déanfaidh na Ballstáit sonraí stairiúla maidir le trealamh iascaireachta atá leagtha síos timpeall FADanna ag a gcuid soithí peas-saighne a thuairisciú don Choimisiún faoin 30 Meitheamh 2022. I gcás nach ndéanfaidh na Ballstáit na sonraí sin a thuairisciú faoin dáta sin, ní dhéanfaidh soithí a mbeidh bratach Bhallstáit ar foluain acu trealamh iascaireachta a leagan síos timpeall FADanna go dtí go bhfaighidh an Coimisiún na sonraí sin ó na Ballstáit chun tuairisciú breise a dhéanamh do ICCAT.

Roinn 4

Limistéar Choinbhinsiún CCAMLR

Airteagal 27 Fógraí maidir le hiascach taiscéalaíoch le haghaidh déadéisc Féadfaidh na Ballstáit a bheith rannpháirteach in iascach spiléireachta taiscéalaíoch ar dhéadéisc (Dissostichus spp.) i bhfolimistéir 88.1 agus 88.2 FAO agus i ranna 58.4.1, 58.4.2 agus 58.4.3a FAO lasmuigh de limistéir faoi dhlínse náisiúnta in 2022. Na Ballstáit a bhfuil rún acu déanamh amhlaidh, tabharfaidh siad fógra do Rúnaíocht CCAMLR i gcomhréir le hAirteagail 7 agus 7a de Rialachán (CE) Uimh. 601/2004 agus tráth nach déanaí ná an 1 Meitheamh 2022.

Airteagal 28 Teorainneacha ar iascach taiscéalaíoch ar dhéadéisc 1. Beidh iascaireacht ar dhéadéisc le linn thréimhse iascaireachta 2021-2022 teoranta do na Ballstáit, do na folimistéir agus don líon soithí a leagtar amach i dTábla A in Iarscríbhinn VII, do TACanna agus do na teorainneacha foghabhála a leagtar amach i dTábla B san Iarscríbhinn sin. 2. Toirmeascfar iascaireacht dhíreach a dhéanamh ar speicis siorcanna chun críoch eile seachas taighde eolaíoch. Scaoilfear saor ina mbeatha aon fhoghabháil siorcanna, go háirithe siorcanna óga agus baineannaigh thorracha, a ghabhfar de thaisme san iascach déadéisc. 3. I gcás inarb infheidhme, scoirfear den iascaireacht in aon aonad taighde ar mionscála (SSRU) nuair a shroichfidh an ghabháil arna tuairisciú an TAC sonraithe, agus beidh cosc ar iascaireacht san SSRU don chuid eile den séasúr iascaireachta. 4. Déanfar an iascaireacht ar fud an raoin gheografaigh agus bhataiméadraigh is mó is féidir chun an fhaisnéis is gá a fháil chun an acmhainneacht iascaigh a chinneadh agus chun ró-chomhchruinniú gabhálacha agus iarrachta iascaireachta a sheachaint. Toirmeascfar iascaireacht a dhéanamh, áfach, in áiteanna i bhfolimistéir 48.6 agus 88.1 FAO agus i roinn 58.4.3a FAO, i gcás ina gceadófar sin faoi Airteagal 27 i ndoimhneachtaí is lú ná 550 méadar.

Airteagal 29 Iascach crille le linn shéasúr iascaireachta 2021-2022 1. Na Ballstáit a bhfuil sé beartaithe acu iascaireacht a dhéanamh ar chrilleanna (Euphausia superba) i Limistéar Choinbhinsiún CCAMLR le linn shéasúr iascaireachta 2021-2022, tabharfaidh siad fógra maidir leis sin don Choimisiún, tráth nach déanaí ná an 1 Bealtaine 2022, agus úsáid á baint acu as an bhformáid a leagtar síos i gCuid B den fhoscríbinn a ghabhann le hIarscríbhinn VII. Ar bhonn na faisnéise arna soláthar ag na Ballstáit, cuirfidh an Coimisiún na fógraí faoi bhráid Rúnaíocht CCAMLR tráth nach déanaí ná an 30 Bealtaine 2022. 2. Áireofar leis an bhfógra dá dtagraítear i mír 1 den Airteagal seo an fhaisnéis dá bhforáiltear in Airteagal 3 de Rialachán (CE) Uimh. 601/2004 lena n-údarófar gach soitheach chun bheith rannpháirteach san iascach crilleanna. 3. Maidir le Ballstát a bhfuil rún aige iascaireacht a dhéanamh ar chrilleanna i Limistéar Choinbhinsiún CCAMLR, ní thabharfaidh sé fógra faoin rún sin ach i leith soithí údaraithe tráth an fhógra: (a) a mbeidh a bhratach ar foluain acu; nó (b) a mbeidh bratach comhalta eile de CCAMLR ar foluain acu agus a mbeifí ag súil, tráth a tharlóidh an t-iascach, go mbeadh bratach an Bhallstáit sin ar foluain acu. 4. I gcás ina gcoiscfear ar shoitheach údaraithe, a tugadh fógra faoi do Rúnaíocht CCAMLR i gcomhréir le míreanna 1, 2 agus 3 den Airteagal seo, a bheith rannpháirteach in iascach crilleanna de bharr cúiseanna dlisteanacha oibríochtúla nó de bharr force majeure, féadfaidh an Ballstát lena mbaineann soitheach ionadaíoch eile a údarú chun bheith rannpháirteach san iascach sin. I gcás den sórt sin, déanfaidh na Ballstáit lena mbaineann Rúnaíocht CCAMLR agus an Coimisiún a chur ar an eolas láithreach agus soláthróidh siad an méid seo a leanas: (a) sonraí iomlána an tsoithigh (na soithí) ionaid atá beartaithe, lena n-áirítear an fhaisnéis dá bhforáiltear in Airteagal 3 de Rialachán (CE) Uimh. 601/2004; agus (b) cuntas cuimsitheach ar na cúiseanna lena bhfírinnítear an t-ionadú agus aon fhianaise thacaíochta nó tagairtí ábhartha. 5. Ní údaróidh Ballstáit do shoitheach atá ar liosta CCAMLR de shoithí neamhdhleathacha, neamhthuairiscithe agus neamhrialáilte (NNN) a bheith rannpháirteach in iascach crilleanna.

Roinn 5

Limistéar Inniúlachta IOTC

Airteagal 30 Acmhainneacht iascaireachta soithí a dhéanann iascaireacht i Limistéar Inniúlachta IOTC a theorannú 1. Is mar a leagtar amach i bpointe 1 d’Iarscríbhinn VIII a bheidh an líon uasta soithí iascaireachta de chuid an Aontais a dhéanfaidh iascaireacht ar thuinníní trópaiceacha i Limistéar Inniúlachta IOTC agus an acmhainneacht chomhfhreagrach in olltonnáiste. 2. Is mar a leagtar amach i bpointe 2 d’Iarscríbhinn VIII a bheidh an líon uasta soithí iascaireachta de chuid an Aontais a dhéanfaidh iascaireacht ar cholgáin (Xiphias gladius) agus ar thuinníní colgacha i Limistéar Inniúlachta IOTC agus an acmhainneacht chomhfhreagrach in olltonnáiste. 3. Féadfaidh na Ballstáit soithí a sannadh do cheann amháin de na hiascaigh dá dtagraítear i míreanna 1 agus 2 a ath-leithdháileadh ar an iascach eile, ar choinníoll gur féidir leo a léiriú don Choimisiún nach dtiocfaidh méadú as an sannadh sin ar an iarracht iascaireachta i ndáil leis na stoic éisc atá i gceist. 4. Áiritheoidh an Ballstát sin, i gcás ina mbeartófar acmhainneacht a aistriú chuig cabhlach an Bhallstáit, go mbeidh na soithí atá le haistriú ar chlár soithí údaraithe IOTC nó ar chlár soithí ERBInna eile a bhainistíonn iascaigh tuinnín. Ní fhéadfar aon soitheach a aistriú a bheidh ar liosta aon ERBI de shoithí a bhí rannpháirteach i ngníomhaíochtaí iascaireachta NNN. 5. Ní fhéadfaidh na Ballstáit a n-acmhainneacht iascaireachta a mhéadú os cionn na n-uasteorainneacha dá dtagraítear i míreanna 1 agus 2 ach laistigh de na huasteorainneacha a leagtar amach sna pleananna forbartha a cuireadh faoi bhráid IOTC.

Airteagal 31 Sruthfheistí um chomhbhailiú éisc agus soithí soláthair 1. Beidh sruthfheistí um chomhbhailiú éisc (FADanna) feistithe le baoithe gléasta. Beidh cosc ar aon bhaoi eile, amhail baoithe raidió, a úsáid. 2. Ní leanfaidh soitheach peas-saighne níos mó ná 300 baoi oibríochtúil ag aon tráth amháin. 3. Gheofar 500 baoi gléasta ar a mhéad ar bhonn bliantúil le haghaidh gach soithigh peas-saighne. Ní bheidh níos mó ná 500 baoi gléasta ag aon soitheach peas-saighne (idir bhaoithe atá sa stoc agus bhaoithe oibríochtúla) tráth ar bith. 4. Ní bheidh níos mó ná dhá shoitheach soláthair mar thaca le líon nach lú ná cúig shoitheach peas-saighne, agus bratach Bhallstáit ar foluain acu uile. Ní bheidh feidhm ag an bhforáil seo maidir leis na Ballstáit nach mbainfidh úsáid ach as an aon soitheach soláthair amháin. 5. Ní bheidh níos mó ná aon soitheach soláthair amháin, ar a mbeidh bratach Bhallstáit ar foluain tráth ar bith, mar thaca ag soitheach peas-saighne. 6. Ní chláróidh an tAontas soithí soláthair nua nó breise i gclár soithí údaraithe IOTC.

Airteagal 32 Siorcanna 1. Toirmeascfar aon pháirt de chonablach nó conablach iomlán siorcanna súisteála de gach speiceas d’fhine Alopiidae a choinneáil ar bord, a thrasloingsiú nó a thabhairt i dtír in aon iascach. 2. Toirmeascfar aon pháirt de chonablach nó conablach iomlán siorcanna bána aigéanacha (Carcharhinus longimanus) a choinneáil ar bord, a thrasloingsiú nó a thabhairt i dtír in aon iascach, ach amháin i gcás soithí atá níos lú ná 24 m ar a bhfad iomlán agus nach mbeidh ach ag gabháil d’iascaireacht i limistéar eacnamaíoch eisiach an Bhallstáit sin a mbeidh a bhratach ar foluain acu, ar choinníoll gur caitheamh áitiúil amháin a bheidh beartaithe dá ngabháil. 3. Nuair a ghabhfar de thaisme eiseamail de na speicis dá dtagraítear i míreanna 1 agus 2, ní dhéanfar aon dochar dóibh agus scaoilfear go pras iad.

Airteagal 33 Roic de chineál Mobulidae 1. Ní dhéanfaidh soithí iascaireachta de chuid an Aontais iascaireacht ar ar roic de chineál mobulidae (den fhine Mobulidae, lena n-áirítear na géinis Manta agus Mobula), agus ní dhéanfaidh siad aon pháirt de chonablach nó conablach iomlán roc de chineál mobulidae nó a choinneáil ar bord, a thrasloingsiú, a thabhairt i dtír, a stóráil, a chur ar díol, nó a dhíol, seachas i gcás inarb iad teaghlaigh na n-iascairí a chaithfidh na héisc go díreach (‘iascach leorchothaitheach’). Is féidir, áfach, roic de chineál mobulidae a ghabhfar go neamhintinneach trí iascaireacht ar mionscála (iascach nach iascach dromchla é, i.e. iascach le peas-saighne, cuaille agus líne, eangach gheolbhaigh, líne láimhe agus soithí trálála, nó iascach spiléireachta ag soithí arna gclárú i gclár shoithí údaraithe IOTC) a thabhairt i dtír lena gcaitheamh go háitiúil. 2. Déanfaidh gach soitheach iascaireachta, seachas iad siúd a bhíonn ag gabháil le hiascaireacht leorchothaitheach, roc de chineál mobulidae, a scaoileadh go pras, ina mbeatha, agus gan ghortú, a mhéid is féidir, a luaithe a fheicfear sa líon, ar an duán, nó ar an deic iad; ar bhealach a ndéanfar a laghad díobháil is féidir do na speicis sin.

Roinn 6

Limistéar Choinbhinsiún SPRFMO

Airteagal 34 Iascaigh pheiligeacha 1. Ní fhéadfaidh ach na Ballstáit sin a d’fheidhmigh gníomhaíochtaí iascach peiligeach go gníomhach i Limistéar Choinbhinsiún SPRFMO in 2007, 2008 nó 2009 iascaireacht a dhéanamh ar stoic pheiligeacha sa limistéar sin i gcomhréir leis na TACanna a leagtar amach in Iarscríbhinn IH. 2. Déanfaidh na Ballstáit dá dtagraítear i mír 1 olltonnáiste foriomlán na soithí a mbeidh a mbratach ar foluain acu agus a dhéanfaidh iascaireacht ar stoic pheiligeacha in 2022 a theorannú go leibhéal iomlán olltonnáiste an Aontais sa limistéar sin, eadhon 78 600. 3. Ní fhéadfaidh na Ballstáit a bheidh dá dtagraítear i mír 1 na deiseanna iascaireachta a leagtar amach in Iarscríbhinn IH a úsáid ach ar choinníoll go seolfaidh siad an fhaisnéis seo a leanas chuig an gCoimisiún ar a dhéanaí faoin 15ú lá den mhí ina dhiaidh sin, ionas go bhféadfaidh an Coimisiún an fhaisnéis sin a chur in iúl do Rúnaíocht SPRFMO: (a) liosta de na soithí a dhéanann iascaireacht ghníomhach nó a bhíonn ag gabháil do thrasloingsiú i Limistéar Choinbhinsiún SPRFMO; (b) tuarascálacha míosúla maidir le gabhálacha.

Roinn 7

Limistéar Choinbhinsiún IATTC

Airteagal 35 Iascaigh pheas-saighne 1. Ní dhéanfaidh soithí peas-saighne iascaireacht ar thuinníní buí (Thunnus albacares), tuinníní mórshúileacha ná tuinníní aigéanacha (Katsuwonus pelamis): (a) ó 00:00 uair an chloig an 29 Iúil 2022 go dtí 24:00 uair an chloig an 8 Deireadh Fómhair 2022 nó ó 00:00 uair an chloig an 9 Samhain 2022 go dtí 24:00 uair an chloig an 19 Eanáir 2023 sa limistéar a shainítear leis na teorainneacha seo a leanas: — imeallbhoird an Aigéin Chiúin de Chríocha Mheiriceá, — domhanfhad 150° I, — domhanleithead 40° T, — domhanleithead 40° D; (b) ó 00:00 uair an chloig an 9 Deireadh Fómhair 2022 go dtí 24:00 uair an chloig an 8 Samhain 2022 sa limistéar a shainítear leis na teorainneacha seo a leanas: — domhanfhad 96° I, — domhanfhad 110° I, — domhanleithead 4° T, — domhanleithead 3° D. 2. Tabharfaidh an Ballstát brataí sin fógra don Choimisiún roimh an 1 Aibreán 2022 maidir le cé acu tréimhse choiscthe dá dtagraítear i mír 1, pointe (a) a roghnaigh an soitheach i dtaca le gach ceann de na soithí dá dtagraítear i mír 1 agus a bhfuil bratach Ballstáit ar foluain orthu. 3. Soithí peas-saighne a bheidh ag déanamh iascaireachta ar thuinníní i Limistéar Choinbhinsiún IATTC, coinneoidh siad ar bord gach tuinnín buí, gach tuinnín mórshúileach agus gach tuinnín aigéanach a ghabhfaidh siad agus, ina dhiaidh sin, déanfaidh siad iad a thrasloingsiú nó a thabhairt i dtír. 4. Ní bheidh feidhm ag mír 3 maidir leis an méid seo a leanas: (a) i gcás ina measfar go bhfuil an t-iasc mí-oiriúnach lena chaitheamh ag an duine ar chúiseanna eile seachas méid; (b) le linn an tacair deiridh de thuras, i gcás nach mbeidh dóthain spáis sa pholl taosctha do na tuinníní uile a gabhadh sa tacar sin.

Airteagal 36 Sruthfheistí um chomhbhailiú éisc 1. Ní bheidh níos mó ná 400 feiste um chomhbhailiú éisc gníomhach in úsáid ag aon am amháin ag soitheach peas-saighne i Limistéar Choinbhinsiún IATTC. Measfar FAD a bheith gníomhach nuair a dhéanfar é a imscaradh ar muir, nuair a thosóidh sé ag tarchur a shuímh, agus nuair a bheidh sé á rianú ag an soitheach, ag a úinéir nó ag a oibreoir. Ní dhéanfar feiste um chomhbhailiú éisc a ghníomhachtú ach amháin ar bhord soithigh peas-saighne. 2. Le linn na 15 lá roimh thús na tréimhse coiscthe roghnaithe i gcomhréir le hAirteagal 35(1), pointe (a), déanfaidh soitheach peas-saighne an méid seo a leanas i Limistéar Choinbhinsiún IATTC: (a) staonadh ó fheistí um chomhbhailiú éisc a imscaradh; (b) an líon céanna feiste um chomhbhailiú éisc agus a rinne sé a imscaradh sa chéad dul síos.

Airteagal 37 Teorainneacha gabhála le haghaidh tuinníní mórshúileacha in iascaigh spiléireachta Leagtar amach in Iarscríbhinn IL na gabhálacha bliantúla iomlána le haghaidh tuinníní mórshúileacha ag soithí spiléireachta gach Ballstáit i limistéar Choinbhinsiún IATTC.

Airteagal 38 Toirmeasc ar shiorcanna bána aigéanacha a iascach 1. Toirmeascfar iascaireacht a dhéanamh ar shiorcanna bána aigéanacha (Carcharhinus longimanus) i Limistéar Choinbhinsiún IATTC, agus aon pháirt de chonablach nó conablach iomlán siorcanna bána aigéanacha sa limistéar sin a choinneáil ar bord, a thrasloingsiú, a thabhairt i dtír, a stóráil, a chur ar díol nó a dhíol. 2. Nuair a ghabhfar de thaisme eiseamail de na siorcanna bána aigéanacha, ní dhéanfar aon dochar dóibh agus scaoilfidh na hoibreoirí soithigh go pras iad. 3. Déanfaidh na hoibreoirí soithigh an líon scaoiltí a thaifeadadh lena dtabharfaidh siad léiriú ar a stádas (marbh nó beo) agus déanfaidh siad an fhaisnéis sin a thuairisciú don Bhallstát dar náisiúnaithe iad. Déanfaidh na Ballstáit an fhaisnéis sin a bailíodh le linn na bliana roimhe sin a tharchur chuig an gCoimisiún faoin 31 Eanáir.

Airteagal 39 Toirmeasc ar roic de chineál mobulidae a iascach Ní dhéanfaidh soithí iascaireachta de chuid an Aontais i Limistéar Choinbhinsiún IATTC iascaireacht ar roic de chineál mobulidae (den fhine Mobulidae, lena n-áirítear na géinis Manta agus Mobula), agus ní dhéanfaidh siad aon pháirt de chonablach nó conablach iomlán roc de chineál mobulidae a ghabhtar sa limistéar sin a choinneáil ar bord, a thrasloingsiú, a thabhairt i dtír, a stóráil, a chur ar díol, nó a dhíol. A luaithe a thabharfaidh siad faoi deara gur gabhadh roic de chineál mobulidae, scaoilfidh siad go pras iad, agus iad beo agus gan ghortú i gcás inar féidir.

Roinn 8

Limistéar Choinbhinsiún SEAFO

Airteagal 40 Toirmeasc ar shiorcanna domhainfharraige a iascach Toirmeascfar iascaireacht dhírithe a dhéanamh ar na siorcanna domhainfharraige seo a leanas i limistéar Choinbhinsiún SEAFO: (a) an catsúileach taibhsiúil (Apristurus manis); (b) an lóchrannsiorc mín geamhach (Etmopterus bigelowi); (c) an lóchrannsiorc earrghearra (Etmopterus brachyurus); (d) an lóchrannsiorc mór (Etmopterus princeps); (e) an lóchrannsiorc mín (Etmopterus pusillus); (f) roic (Rajidae); (g) an fíogach slim (Scymnodon squamulosus); (h) siorcanna domhainfharraige den sárord Selachimorpha; (i) an fíogach gobach (Squalus acanthias).

Roinn 9

Limistéar Choinbhinsiún WCPFC

Airteagal 41 Coinníollacha maidir